Bantu usahawan PMKS, Anwar umum tambahan geran iTEKAD RM6 juta

KUALA LUMPUR, 22 Ogos- Sebanyak RM6 juta peruntukan tambahan disalurkan kepada program kewangan sosial iTEKAD tahun ini.Perdana Menteri, Datuk Seri Anwar Ibrahim berkata ia bertujuan membantu Perusahaan Mikro, Kecil dan Sederhana (PMKS) khusus untuk golongan B40.Menurut Anwar, jumlah itu meningkat sehingga RM10 juta berbanding RM4 juta yang diperuntukkan dalam Belanjawan 2023."Kalau (iTEKAD) sudah berjaya dengan RM4 juta dana awalan Kementerian Kewangan, (beserta) andaian lebih banyak penyertaan bank dan ada lagi dana tambahan dari Bank Negara Malaysia (BNM), maka saya boleh tambah dari RM4 juta kepada RM10 juta untuk tahun ini," katanya kepada pemberita ketika berucap pada Majlis Jalinan Kerjasama iTEKAD di sini.Tambah Anwar, beliau turut mengharapkan penglibatan sehingga 20 institusi perbankan tahun ini sebagai rakan strategik bagi memperkasa pelaksanaan usaha berkenaan.

Dalam pada itu, Anwar berkata, kebajikan golongan M40 tidak pernah diabaikan meskipun pendekatan kerajaan lebih tertumpu kepada B40, terutama melibatkan isu pendidikan yang didakwa mengabaikan kumpulan berpendapatan sederhana itu."Ada yang menegur kata kita banyak kepada B40. Ada yang kata kita abaikan M40. Jadi beberapa langkah telah kita ambil tetapi andaian beri lebih kepada B40 itu tidak betul sebagai contoh tengok semua sekolah menengah sains atau Maktab Rendah Sains Malaysia (MRSM) termasuk Kolej Melayu dan lain-lain, manfaatnya kepada golongan paling miskin itu sangat kecil tidak sampai satu atau dua peratus."Sebab itu saya usulkan kepada Menteri Pendidikan, Fadhlina Sidek baru-baru ini, menyatakan bahawa sama ada sekolah khas dicadangkan atau tidakpun mesti diperuntukkan satu hingga lima peratus sahaja bagi yang benar-benar miskin. Kalau tidak kesenjangan (ketidakseimbangan) itu akan terus berlaku," kata Anwar.Anwar turut menyentuh isu meritokrasi dalam pendidikan yang dilihat menyebelah kepada golongan elit dan berkemampuan. Justeru, beliau menggesa kementerian, institusi perbankan dan golongan elit mendekati kumpulan bawahan yang mempunyai pemikiran serta keluh berdepan kesulitan berhubung isu berkenaan.


Penggunaan dron di kawasan persiapan, sambutan Hari Kebangsaan tidak dibenarkan - CAAM

PUTRAJAYA, 22 Ogos - Penggunaan dron tanpa kelulusan di kawasan persiapan dan sambutan Hari Kebangsaan 2023 di Putrajaya tidak dibenarkan.Arahan tersebut berkuatkuasa bermula 21 hingga 31 Ogos ini.

Pihak Berkuasa Penerbangan Awam Malaysia (CAAM) memaklumkan, ia bagi mengelak berlakunya risiko kemalangan terhadap pesawat Tentera Udara Diraja Malaysia (TUDM) yang menjalankan latihan penerbangan formasi rendah di kawasan tumpuan sepanjang tarikh tersebut."Larangan penggunaan tersebut adalah bagi memastikan sambutan Hari Merdeka dapat diraikan dengan selamat dan mengelak kejadian tidak diingini membabitkan aspek keselamatan orang awam,” kata CAAM menerusi kenyataan.Tambah CAAM, sebarang aktiviti penerbangan termasuk pengendalian aktiviti dron yang boleh mengundang bahaya kepada orang awam atau harta benda adalah tertakluk di bawah Seksyen 4 Akta Penerbangan Awam 1969 (Akta 3), Peraturan 98, Peraturan 140-144, Peraturan Penerbangan Awam Malaysia dan Arahan Penerbangan Awam (CAD).


Penjawat awam diwajibkan pakai batik Malaysia setiap Khamis

PUTRAJAYA, 22 Ogos- Semua pegawai perkhidmatan awam diwajibkan memakai pakaian batik Malaysia pada setiap hari Khamis. Pemakaian batik pada hari bekerja lain turut digalakkan.Peraturan itu yang berkuat kuasa 21 Ogos 2023 dinyatakan dalam surat edaran “Pemakaian Pakaian Batik Malaysia Semasa Waktu Bekerja Bagi Pegawai Perkhidmatan Awam Persekutuan” bertarikh 21 Ogos 2023 yang ditandatangani Ketua Pengarah Perkhidmatan Awam (KPPA) Datuk Dr Zulkapli Mohamed.Menurut surat edaran yang dimuat naik ke laman sosial Jabatan Perhidmatan Awan itu, ketetapan pemakaian batik bagaimanapun dikecualikan bagi pegawai yang dibekalkan pakaian seragam atau menghadiri majlis rasmi dengan ketetapan kod pakaian tertentu.“Pemakaian batik Malaysia oleh pegawai perkhidmatan awam telah dilaksanakan semenjak 1985.“Bagi meneruskan sokongan kepada industri batik Malaysia dan memastikan ia kekal sebagai warisan dan lambang identiti rakyat Malaysia, kerajaan bersetuju agar semua pegawai awam diwajibkan memakai pakaian batik Malaysia pada setiap hari Khamis dan digalakkan pemakaiannya pada hari bekerja lain,”menurut surat edaran itu.Surat berkenaan turut diedarkan kepada semua perkhidmatan awam negeri, pihak berkuasa berkanun dan pihak berkuasa tempatan.Surat edaran itu turut menyatakan melalui ketetapan baharu itu, Surat Pekeliling Perkhidmatan Bilangan 1 Tahun 2021 mengenai Pemakaian Pakaian Batik Malaysia bagi Pegawai Perkhidmatan Awam Persekutuan, dibatalkan.Semakan terhadap Surat Pekeliling Perkhidmatan Bilangan 1 Tahun 2021 menyatakan pemakaian batik Malaysia pada setiap Khamis, digalakkan.

(Ketua Pengarah Perkhidmatan Awam (KPPA) Datuk Dr Zulkapli Mohamed)


Telaga Tiub Wakaf Masjid Al-Hana bantu penduduk di Kuah

LANGKAWI, 22 Ogos -Masjid Al-Hana, Mukim Kuah Langkawi muncul sebagai masjid pertama yang menyediakan Telaga Tiub Wakaf bagi kegunaan umat Islam dan bukan Islam di pulau berkenaan.Pembinaan telaga berkenaan yang menelan kos sebanyak RM35,000 itu merupakan hasil sumbangan penduduk di mukim berkenaanPengerusi Masjid, Ustaz Mohd Dzaher Saad berkata, idea pembinaan telaga tiub itu timbul apabila dia mengunjungi Masjid Al-Busyra, Merbok Kedah dan tertarik dengan projek sama yang dilakukan oleh masjid tersebut.Menurutnya, telaga tiub itu mampu mengatasi masalah ketiadaan bekalan air di Langkawi yang turut melibatkan mukim Kuah."Sesiapa sahaja tidak kira umat Islam atau bukan Islam yang memerlukan, boleh datang ke masjid ini."Boleh dapatkan secara percuma. Tiada had. Cuma jangan jual air berkenaan", katanya di sini ketika ditemui pemberita RTM. Tambah Mohd Dzaher, Telaga berkenaan kini dalam proses mendapatkan kelulusan dari Kementerian Kesihatan Malaysia KKM untuk dibuat sebagai air minuman.Dalam pada itu, Pegawai Daerah Langkawi, Datuk Abdul Ghafar Yahya, berharap agar masjid-masjid di daerah berkenaan dapat mencontohi usaha yang dilakukan oleh Masjid Al- Hana sekali gus menjadikannya sebagai tarikan terbaharu pelancongan di Langkawi"Pentadbiran daerah berbangga dan mengharapkan inisiatif yang dibuat oleh Masjid Al- Hana dapat dicontohi oleh masjid-masjid lain dalam daerah Langkawi", katanya.

(Pengerusi Masjid, Ustaz Mohd Dzaher Saad )


Nahas Elmina: Kotak perakam suara kokpit dihantar ke Florida

KUALA LUMPUR, 22 Ogos - Biro siasatan Keselamatan Pengangkutan Singapura tidak dapat menganalisis kotak perakam suara kokpit (CVR) pesawat jenis Beechcraft Model 390 (Premier 1) yang terhempas di Bandar Elmina, Shah Alam pada Khamis lalu.Menteri Pengangkutan, Anthony Loke berkata perkara itu dimaklumkan pihak makmal biro berkenaan kepada beliau, pagi tadi.Untuk itu, Loke berkata CVR berkenaan akan dihantar ke syarikat pengilang komponen itu di Florida, Amerika Syarikat (AS) seawal petang ini atau pagi esok.

“Makmal di Singapura turut gagal mendapat semula data daripada memory puck kerana ada isu teknikal dan juga kekangan. "Jadi Biro Keselamatan Kemalangan Udara (BSKU) akan balik ke Kuala Lumpur petang ini susulan tindakan kita akan hantar ke Florida untuk analisa. Bukan sebab kita tidak mahu buat di Malaysia tetapi ada kekangan," kata Loke pada sidang media selepas merasmikan Seminar Keselamatan Penerbangan 2023, di sini.Kotak perakam suara kokpit (CVR) pesawat jenis Beechcraft Model 390 (Premier 1) yang terhempas di Elmina pada khamis lalu itu telah dihantar ke Singapura, Ahad lalu.Ini bagi mendapatkan data rakaman suara 30 minit terakhir dalam kokpit sebelum pesawat itu terhempas.Meskipun CVR tersebut rosak, namun komponen kad memori yang mengandungi data rakaman suara, berjaya dikeluarkan dalam keadaan baik.

Dalam perkembangan berkaitan, operasi membawa keluar bangkai dan serpihan pesawat telah selesai dilakukan pada Isnin.Ketua Polis Selangor, Datuk Hussein Omar Khan berkata lokasi nahas juga telah dikosongkan.Beliau berkata, kesemua kawalan polis di lokasi nahas juga telah dihentikan selain jalan yang terlibat dengan nahas juga telah dibersihkan.

Nahas Elmina: Kepingan memori dalam kotak hitam perakam suara kokpit berjaya dikeluarkan

Nahas Elmina: Laporan awal dalam tempoh 30 hari


SKMM N.Sembilan komited sediakan akses internet menyeluruh di kawasan luar bandar

JELEBU, 22 Ogos- Suruhanjaya Komunikasi dan Multimedia Malaysia (SKMM) Negeri Sembilan komited untuk terus menyediakan liputan telekomunikasi secara menyeluruh terutama di kawasan luar bandar.Menurut Pengarah MCMC Negeri Sembilan, Mohd Khairilnaim Osman, liputan Internet di negeri ini sudah mencapai 98 peratus.Jelasnya, ia selaras dengan usaha kerajaan bagi memastikan semua penduduk tidak terkecuali daripada akses kepada Internet menerusi pelaksanaan Jalinan Digital Negara (JENDELA), sekali gus menjadikan komunikasi sebagai utiliti awam."Baki dua peratus itu dirancang dicapai pada 2024 dengan penggunaan satelit dan penambahan fiber."Setakat ini kita telah mengenal pasti dan merancang membina 93 buah menara secara berperingkat di kawasan-kawasan yang ditetapkan", kata Khairilnaim selepas Melakukan Audit Infrastruktur dan Pengukuran Kualiti Komunikasi bagi JENDELA Peringkat Negeri Sembilan di Kampung Orang Asli Baner Tengkoh, di sini.

(Pengarah MCMC Negeri Sembilan, Mohd Khairilnaim Osman/FOTO RTM)


Lelaki warga Indonesia sedang punggah kelapa sawit maut digilis traktor

GUA MUSANG, 22 Ogos- Seorang lelaki warga Indonesia maut digilis traktor ketika sedang memunggah buah kelapa sawit di Ladang Serasa, Sungai Bayu, semalam.Ketua Polis Daerah Gua Musang Supt Sik Choon Foo menerusi satu kenyataan memaklumkan pihaknya menerima laporan daripada orang awam berhubung kejadian itu pada pukul 1.00 petang."Dalam kejadian pukul 12.10 tengah hari itu, mangsa yang dikenali sebagai Syaiful berusia 34 tahun maut di tempat kejadian akibat digilis tayar hadapan traktor terbabit. Siasatan mendapati sewaktu kejadian mangsa yang merupakan pekerja ladang sedang melakukan kerja memunggah buah kelapa sawit di kawasan berbukit ke dalam traktor berkenaan. “Namun secara tiba-tiba traktor itu telah mengundur dengan sendiri. Mangsa cuba memanjat traktor untuk mengawal kenderaan, tetapi telah terjatuh dan digilis tayar hadapan traktor," katanya dalam kenyataan tersebut.Mayat mangsa dibawa ke Unit Forensik Hospital Gua Musang untuk proses selanjutnya dan kes disiasat mengikut Seksyen 41 (1) Akta Pengangkutan Jalan 1987.Superintendan Sik Choon Foo turut meminta orang ramai yang mempunyai sebarang maklumat berkenaan kejadian diminta tampil untuk bagi membantu siasatan dengan menghubungi Bahagian Siasatan & Penguatkuasaan Trafik IPD Gua Musang di talian 09-9121222 atau pegawai penyiasat di talian 019-4742270.


Dua pemancing hilang di Pantai Kiansam ditemui lemas

LABUAN, 22 Ogos - Dua lelaki yang dilaporkan hilang ketika keluar memancing di perairan Kiansam, di sini Ahad lalu ditemukan lemas.Mayat kedua-dua mangsa ditemukan nelayan tempatan, pada petang Isnin.

Pengarah Maritim Malaysia Zon Maritim Labuan, Kepten Maritim Nudin Jusoh berkata mayat pertama ditemukan terapung kira-kira 0.5 batu nautika dari Pantai Kiansam manakala mayat kedua ditemui kurang 10 meter dari mayat pertama.Mayat kedua-kedua mangsa telah dibawa ke Unit Forensik Hospital Nukleus Labuan untuk bedah siasat.Punca kematian belum disahkan namun kes diklasifikasikan sebagai mati mengejut.Kedua-dua mangsa dilapor hilang selepas keluar memancing menggunakan sampan pada awal pagi Ahad lalu.

Berita Berkaitan: Dua remaja hilang ketika memancing di Labuan


Kawad kemerdekaan pupuk semangat Patriotisme belia

ARAU, 22 Ogos- GiatMARA Perlis menganjurkan pertandingan Kawad Kemerdekaan sempena bagi memupuk semangat patriotisme dalam kalangan belia bersempena bulan Kebangsaan. Menurut Pengarah MARA Negeri, Mohd Azam Jamaluddin, Pertandingan tersebut juga bertujuan membentuk persefahaman dan perpaduan dalam kalangan warga GiatMARA seiring tema hari Kebangsaan iaitu Malaysia Madani : Tekad Perpaduan, Penuhi Harapan.Tambah Azam, pihaknya turut bercadang memperluaskan pertandingan berkenaan dengan penglibatan Institut Kemahiran MARA, Beseri dan Maktab Rendah Sains MARA Beseri dan Arau sebagai pengisian setiap kali sambutan bulan kebangsaan.Beliau memaklumkannya pada Pertandingan Kawad Kemerdekaan antara GiatMARA yang berlangsung di GiatMARA di sini.GiatMARA Padang Besar muncul Johan pertandingan, manakala GiatMARA Kangar di tempat kedua dan GiatMARA Arau di tempat ketiga.


LHDN bakal wajibkan penggunaan e-Perkhidmatan percukaian mulai 1 September

KUALA LUMPUR, 22 Ogos- Lembaga Hasil Dalam Negeri (LHDN) akan mewajibkan penggunaan e-Perkhidmatan percukaian secara berperingkat mulai 1 September ini untuk memperkasa dan melestari pendigitalan sistem penyampaian perkhidmatan kepada rakyat.LHDN dalam kenyataan hari ini berkata, pihaknya mewajibkan penggunaan e-Perkhidmatan yang sudah disediakan secara dalam talian melalui gerbang perkhidmatan Portal MyTax."Pelaksanaan penggunaan e-Perkhidmatan secara mandatori ini adalah bagi menyokong hasrat kerajaan ke arah meningkatkan bilangan perkhidmatan menerusi dalam talian sepenuhnya dari proses mula hingga akhir, End-to-End (E2E) secara berperingkat dan sepenuhnya dijangka pada 1 Januari 2024."Ia juga adalah satu daripada usaha kami dalam menerapkan elemen Awareness, Education and Services (A.E.S) di semua Kaunter Perkhidmatan LHDN."Pembayar cukai digalakkan untuk beralih kepada Perkhidmatan E2E ini dalam semua transaksi termasuk menggunakan kaedah pembayaran secara dalam talian yang sudah disediakan untuk membuat bayaran bagi memastikan segala transaksi yang direkodkan adalah selamat dan teratur,"menurut kenyataan itu.Tambah kenyataan tersebut, senarai e-Perkhidmatan yang diwajibkan beserta penerangannya boleh didapati melalui pautan https://www.hasil.gov.my/e-perkhidmatan/ manakala panduan penggunaan ePerkhidmatan boleh diakses melalui Portal MyTax di pautan https://mytax.hasil.gov.my/ > Panduan Pengguna."Sebarang pertanyaan serta maklum balas berkaitan boleh dimajukan kepada LHDN melalui Hasil Care Line di talian 03-8911 1000 atau 603-8911 1100 (Luar Negara); HASiL Live Chat dan Borang Maklum Balas di portal rasmi HASiL di pautan pantas https://maklumbalaspelanggan.hasil.gov.my/Public," jelas kenyataan tersebut.


Had kelayakan pendapatan pembeli rumah kos rendah di Perak akan dinaikkan

SITIAWAN, 22 Ogos - Kerajaan negeri bercadang menaikkan had kelayakan pendapatan isi rumah bagi pembelian rumah kos rendah di negeri itu kepada RM5,000 sebulan berbanding RM3,860 sebelum ini.Menteri Besar Perak, Datuk Seri Saarani berkata perubahan kelayakan itu bagi membolehkan lebih ramai isi rumah yang layak memohon untuk pembelian rumah kos rendah.Beliau berkata, cadangan itu akan dibawa Lembaga Perumahan dan Hartanah Perak (LPHP) ke dalam Majlis Mesyuarat Kerajaan Negeri Perak untuk diluluskan dalam masa terdekat.

"Kertas kerja sedang disediakan oleh Pejabat Tanah dan Galian (PTG) dan sudah tentu kita akan bermati-matian untuk mengguna pakai tanah sedia ada dan juga rakan-rakan strategik kita yang bersiap sedia untuk membangunkan lebih banyak rumah kos rendah," katanya.Saarani berkata demikian pada sidang media selepas majlis penyerahan kunci projek Rumah Perakku di Taman Perakku Serdang di sini, pada Isnin.Dalam perkembangan sama, Saarani berkata sebanyak RM55.3 juta telah diperuntukkan Lembaga Perumahan dan Hartanah Perak (LPHP) bagi membina 100 unit kediaman kos rendah dan 347 unit kediaman mampu milik teres setingkat berharga antara RM70,000 hingga RM168,000.Beliau berkata Rumah Perakku di Taman Serdang merupakan projek keempat berjaya disiapkan LPHP dalam tempoh 26 bulan.


Mesyuarat khas PRK Pelangai Khamis ini - SPR

PUTRAJAYA, 22 Ogos - Suruhanjaya Pilihan Raya, SPR akan mengadakan mesyuarat khas Khamis ini bagi membincangkan urusan pelaksanaan Pilihan Raya Kecil (PRK) Dewan Undangan Negeri (DUN) Pelangai, Pahang.Setiausaha SPR, Datuk Ikmalrudin Ishak berkata pihaknya juga telah menerima pemakluman rasmi daripada Yang Dipertua Dewan Negeri Pahang, Datuk Seri Mohd Sharkar Shamsudin berhubung kekosongan luar jangka membabitkan kerusi berkenaan.Beliau berkata, perkara itu juga selaras dengan undang-undang tubuh kerajaan negeri Pahang yang memperuntukkan kerusi tersebut diisi dalam tempoh 60 hari.

“Mesyuarat Khas tersebut akan dipengerusikan Pengerusi SPR, Tan Sri Abdul Ghani Salleh di mana tarikh-tarikh penting PRK seperti tarikh Writ Pilihan Raya, Hari Penamaan Calon, Hari Pengundian, Daftar Pemilih yang akan digunakan dan lain-lain persiapan bagi melaksanakan pilihan raya tersebut akan dibincangkan,” katanya dalam satu kenyataan pada Isnin.Khamis lalu, penyandang kerusi berkenaan, Datuk Seri Johari Harun antara 10 mangsa yang maut dalam tragedi nahas pesawat ringan yang terhempas di Elmina.Pada Pilihan Raya Umum ke-15 (PRU 15), Johari yang pertama kali bertanding mewakili Barisan Nasional (BN) memperoleh 7,308 undi memenangi kerusi DUN Pelangai dengan majoriti 4,048 undi.Beliau menewaskan calon Perikatan Nasional (PN), Kasim Samat yang mendapat 3,260 undi, Ahmed Wafiuddin Shamsuri dari Pakatan Harapan (2,031 undi), dan Isa Ahmad dari Pejuang (65 undi).


Program bimbingan usahawan, hampir 200 pekerjaan baharu diwujudkan

BANGI, 22 Ogos- Seramai 135 usahawan berjaya menamatkan program bimbingan usahawan kumpulan satu 2023 anjuran Institut Keusahawanan Negara (INSKEN).Peserta menyaksikan lonjakan positif hasil jualan sebanyak RM2.6 juta dalam masa empat bulan, selain mewujudkan 192 pekerjaan baharu. Menteri Pembangunan Usahawan dan Koperasi, Datuk Ewon Benedick berkongsi komitmen pihaknya untuk menjadi pemudah cara menyokong usaha membangunkan potensi perniagaan usahawan bimbingannya. "Agensi-agensi kementerian seperti Bank Rakyat, SME Bank, Amanah Ikhtiar Malaysia, SME Corp dan Perbadanan Nasional Berhad (PERNAS) antara lain bersedia menawarkan pembiayaan sekiranya usahawan ini memerlukan pembiayaan tambahan untuk mengembangkan lagi perniagaan sedia ada mereka," katanya kepada pemberita selepas menghadiri majlis graduasi program bimbingan INSKEN 2023 di sini.Program terbahagi kepada Bumiputera Business Coaching dan Start-Up Coaching dengan fokus kepada usahawan bidang kafe dan restoran, serta percetakan dan perkhidmatan berkaitan.

(Peserta menyaksikan lonjakan positif hasil jualan sebanyak RM2.6 juta dalam masa empat bulan, selain mewujudkan 192 pekerjaan baharu)


Jangan politikkan Hari Kebangsaan - Ahmad Zahid

SHAH ALAM, 22 Ogos- Semua pihak perlu menghormati agenda dibawa kerajaan dan tidak mempolitikkan Hari Kebangsaan.Timbalan Perdana Menteri, Datuk Seri Dr Ahmad Zahid Hamidi berkata agenda dan tema Hari Kebangsaan tahun ini seharusnya diterima baik oleh semua pihak."Kita mahu semua bangsa, agama, dan latar belakang berbeza harus menghormati dan tidak mempolitikkan hari penting itu."Tema dan logo Hari Kebangsaan bukti kebersamaan kita sebagai negara maju meliputi segala aspek."Kita boleh berbeza pandangan, pegangan dan pendapat, tetapi ada akhlak yang harus kita akui sebagai panduan utama kita. Ada tatacara, perbezaan dan pendapat tidak harus semberono," katanya kepada pemberita di sini.

Berita Berkaitan:Hari Kebangsaan: kerajaan negeri disaran guna logo, tema samaGuna logo, tema Hari Kebangsaan berbeza boleh menjejaskan perpaduan


Dua remaja hilang ketika memancing di Labuan

LABUAN, 21 Ogos- Dua remaja berumur lingkungan 19 hingga 20 tahun disyaki hilang di laut selepas keluar memancing di perairan Laut Kiansam, Labuan.Jelas Timbalan Pengarah Operasi Agensi Penguatkuasaan Maritim Malaysia (Maritim Malaysia) Zon Maritim Labuan, Komander Maritim Mohd Hafiz Abd Mutalib, mereka dikatakan pergi ke laut menggunakan perahu, semalam."Keluarga mangsa telah membuat laporan polis selepas anaknya dan saudaranya tidak pulang daripada memancing."Operasi Mencari dan Menyelamat (SAR) telah dilancarkan."Operasi berkenaan melibatkan bantuan daripada Jabatan Bomba Dan Penyelamat Malaysia (JBPM), Maritim Malaysia dan bantuan penduduk setempat," katanya kepada pemberita di sini.

(Operasi Mencari dan Menyelamat (SAR) telah dilancarkan)


Belanjawan 2024: Kerajaan Melaka mohon peruntukan pelancongan RM30 juta

AYER KEROH, 21 Ogos- Peruntukan pelancongan sebanyak RM30 juta bagi Tahun Melawat Melaka 2024 (TMM 2024) antara permohonan kerajaan Melaka dalam Belanjawan 2024.Ketua Menterinya, Datuk Seri Ab Rauf Yusoh berkata pihaknya turut memohon peruntukan untuk melaksana kajian trafik serta mengindahkan jalan-jalan utama di Melaka sempena TMM 2024."Ia merangkumi pelaksanaan projek penyuraian trafik, program menaik taraf lampu isyarat dan sebagainya."Kerajaan Melaka turut memohon peruntukan untuk pembangunan Pendidikan dan Latihan Teknikal dan Vokasional (TVET) di Melaka dalam usaha menggalakkan generasi muda menceburi bidang itu."Kementerian Kewangan (MOF) diharap dapat mempertimbangkan peruntukan dan inisiatif tersebut."Bantuan daripada kerajaan pusat amat diharapkan untuk menampung dan membangunkan negeri Melaka," katanya kepada pemberita di sini.Belanjawan 2024 dijangka akan dibentangkan pada 13 Oktober 2023.Dalam pada itu, Melaka memohon MOF mempertimbang semula untuk menukar status pinjaman kerajaan negeri yang lama kepada geran.Ab Rauf berkata, ia mengambil kira kemampuan dan keupayaan kewangan kerajaan negeri bagi membuat bayaran balik.Malah, kebanyakan pinjaman dibuat dengan tujuan memastikan keperluan asas, kebajikan dan sosial rakyat terjamin."Pinjaman-pinjaman tersebut dibuat bagi tujuan penyediaan kemudahan asas untuk rakyat Melaka seperti sumber air yang mampan dan perumahan awam kos rendah, serta pelaksanaan projek pembangunan seperti projek Industri Kecil dan Sederhana (IKS), kawasan perindustrian dan kompleks sukan. "Besarlah harapan kerajaan Melaka sekiranya pihak MOF dapat mempertimbangkan semula permohonan-permohonan kerajaan negeri sebelum ini untuk menukar status pinjaman-pinjaman tersebut kepada geran," kata Ab Rauf.Menurut beliau, kesemua pinjaman berkenaan telah dibuat sejak tahun 70-an hingga 2015.Sehingga kini, sebanyak 50 pinjaman dengan baki pinjaman pokok berjumlah lebih RM633 juta masih belum selesai dibayar.


50 siri Jualan Rahmah telah dilaksana di Perlis - KPDN

KANGAR, 21 Ogos- Sebanyak 50 siri Jualan Rahmah telah dilaksana Kementerian Perdagangan Dalam Negeri dan Kos Sara Hidup (KPDN) Perlis bagi tempoh April hingga kini.Daripada jumlah berkenaan, 32 daripadanya melibatkan premis perniagaan manakala 18 lagi di luar premis iaitu dewan orang ramai, masjid dan secara bergerak.Menurut Pengarah KPDN Perlis, Norazah Jaapar, nilai jualan direkodkan lebih RM1.034 juta."Pihak KPDN telah memperuntukkan lebih RM566,000 bagi penganjuran Jualan Rahmah dan lebih 80,000 pengguna menerima manfaatnya."Program Jualan Rahmah Bergerak turut diperkukuhkan dengan sasaran dua kali sebulan bagi setiap kawasan Dewan Undangan Negeri (DUN) bagi membolehkan lebih ramai rakyat menerima manfaat."Mulai hari ini sehingga penghujung Ogos, KPDN telah menyusun atur 15 lagi Jualan Rahmah Bergerak melibatkan kesemua 15 DUN."Antara lokasinya ialah Masjid Al-Ariffin di DUN Bintong, Masjid Al-Amin bagi DUN Sena, Masjid Al-Rahmaniah di Kayang dan Masjid Tuanku Syed Faizuddin, Kuala Perlis," katanya kepada pemberita di sini.


Perkukuh barisan gabungan BN

(Tegas  Datuk Seri Dr Ahmad Zahid kesalingfahaman dan tolak ansur sangat penting)

KUALA LUMPUR, 21 Ogos- Usaha mendapatkan kepercayaan rakyat terhadap Barisan Nasional memerlukan pengukuhan dan kerjasama berterusan dalam kalangan parti komponen, kata pengerusinya, Datuk Seri Dr Ahmad Zahid Hamidi.Tegas beliau kesalingfahaman dan tolak ansur sangat penting."Kita adalah sebuah parti gabungan dalam Barisan Nasional. Kita akui ada perbezaan pandangan tetapi kesefahaman antara parti dan sebagai adik-beradik lama dalam gabungan ini tentu kita menyantuni perbezaan ini. Apabila tiba waktu kita memerlukan satu sama lain."Kita perkukuh barisan gabungan," kata Ahmad Zahid kepada pemberita selepas majlis pecah tanah bangunan MIC di sini. Bangunan yang akan dibina itu bakal mewakili pendirian Barisan Nasional yang tidak meminggirkan mana-mana parti komponen. "Bangunan MIC adalah merupakan mercu tanda baharu. Bukan sahaja kepada parti MIC tetapi imej baharu rakan-rakan komponen BN."Secara simboliknya kebangkitan baharu dan saya mengharapkan ia beri semangat baharu juga. Bukan sahaja kepada kepimpinan utama MIC tetapi kepimpinan semua peringkat terutama akar umbi," katanya.

(Datuk Seri Dr Ahmad Zahid berkata perkukuh barisan gabungan BN)


KKD dalam usaha gubal Akta Muzik - Fahmi

PUTRAJAYA, 21 Ogos- Kementerian Komunikasi dan Digital (KKD) dalam usaha untuk menggubal akta baru dalam mewujudkan Akta Muzik bagi membantu industri muzik negara. Menurut Menterinya, Fahmi Fadzil, akta menyeluruh untuk industri muzik akan diwujudkan dalam tempoh dua tahun dan ia masih dalam proses untuk mendapatkan dana daripada kementerian ekonomi."Saya juga ada sebut tentang usaha kementerian untuk mewujudkan Akta Muzik yang pada waktu ini belum lagi ada dan kita dalam proses mendapatkan sedikit dana daripada Kementerian Ekonomi untuk meneliti perkara ini memandangkan ia melibatkan industri muzik secara keseluruhan. "Jadi saya jangka proses untuk menggubal akta baharu ini mungkin akan mengambil sedikit masa. Bagaimanapun usaha untuk mendampingi, membantu dan menyediakan beberapa dasar yang sesuai, manfaat dan membantu menepati keperluan industri muzik akan kita usahakan."Ini penting kerana dalam siri townhall yang kita adakan bersama My Creative Ventures, para penggiat industri muzik membangkitkan isu termasuk membawa produk-produk kreatif muzik kita ke peringkat antarabangsa."Jadi ini antara perkara yang sedang kita teliti untuk kita membantu. Kita masih di peringkat awal, jadi sukar untuk saya sebut bentuknya nanti. Terdapat beberapa cadangan supaya diwujudkan satu badan untuk mengawal selia industri muzik."Ada yang berpandangan fokus untuk badan yang dapat mengawal selia atau membantu industri muzik adalah ke arah mengasah bakat, membantu aspek pemasaran dan memastikan pertumbuhan ekosistem yang mampan."Jadi kita ambil pandangan daripada pelbagai pihak dan setelah sedikit perbincangan dalaman pihak kementerian kami setuju untuk kita wujudkan atau mengerakkan usaha ke arah menggubal akta muzik itu sendiri, sekarang ini belum ada lagi," katanya kepada media selepas perhimpunan bulanan KKD.Tambah beliau, setakat 2022, MyCreative berjaya membangunkan lebih 10,000 individu dan perniagaan kreatif serta menyokong lebih 30,000 kerja dalam industri kreatif melalui saluran dana sebanyak RM447.7 juta dan pinjaman berjumlah RM558.45 juta telah diluluskan.Beliau berkata sejak penubuhannya sehingga kini, My Creative Ventures telah mengangkat pelbagai bentuk seni dan penggiat kreatif melalui pelaburan strategik dan inovatif serta penyediaan platform yang dinamik.Fahmi turut menyampaikan Dana Kandungan Digital (DKD) sehingga RM50,000 kepada 10 individu yang mencipta lagu bertemakan Hari Kebangsaan dan Hari Malaysia atau lagu patriotik yang bertemakan kenegaraan dalam pelbagai jenis muzik serta genre. Salah seorang penerima adalah penyanyi, Velvet.

Berita Berkaitan:Hayati falsafah di sebalik 'Mukadimah Rukun Negara'


Hayati falsafah di sebalik 'Mukadimah Rukun Negara'

(Fahmi Fadzil ketika bertemu para pengamal media pada Perhimpunan Bulanan Kementerian Komunikasi dan Digital di Kementeriannya/BERNAMA)

PUTRAJAYA, 21 Ogos- Falsafah di sebalik 'Mukadimah Rukun Negara' harus diteliti dan difahami bagi memupuk perpaduan rakyat Malaysia bersempena bulan kemerdekaan.Menteri Komunikasi dan Digital, Fahmi Fadzil berkata mendalami mukadimah Rukun Negara amat penting.Ia perlu dihayati dan difahami bersama oleh semua golongan rakyat. "Kebiasaannya kita sebelum ni hanya membaca rangkap lima prinsip."Bila kita baca rangkap sebelum prinsip, "Maka kami rakyat Malaysia berikrar akan menumpukan seluruh tenaga dan usaha kami untuk mencapai cita-cita tersebut."Tersebut itu ialah mukadimah yang jarang kita baca. "Mukadimah ini bukan baharu. Ia telah di ditetapkan sejak Rukun Negara diperkenalkan. Tapi jarang sekali kita dalami. Jadi saya minta Jabatan Penyiaran, Penerangan dan juga BERNAMA untuk teliti apa yg boleh kita lakukan untuk membuat kupasan termasuk kepada mukadimah itu," kata Fahmi ketika berucap dalam perhimpunan bulanan kementeriannya di di sini. Turut hadir dalam perhimpunan itu KSU KKD Datuk Mohamad Fauzi Md Isa, Timbalan Menteri Teo Nie Ching dan Ketua Pengarah Penyiaran, Suhaimi Sulaiman.

(Fahmi berkata hayati falsafah di sebalik 'Mukadimah Rukun Negara')


PRU DUN ke-15: UMNO sedang kumpul hasil post mortem

BANGI, 21 Ogos- Setiap institusi pendidikan tinggi (IPT) diberi peranan dalam menyebarluas konsep Malaysia MADANI.Justeru, pemahaman gagasan Malaysia MADANI terus diperkasa menerusi 'Debat Perdana Madani 2023'.Jelas Menteri Pendidikan Tinggi, Datuk Seri Mohamed Khaleed Nordin, penganjurannya bagi memperincikan strategi serta tindakan menjayakan konsep berkenaan."Kita percaya jika difahami dan diamalkan, Malaysia MADANI dapat memainkan peranan besar. Jadi daripada segi kementerian, kita mahu supaya setiap ahli akademik, cendekiawan, ilmuan yang ada memahami dan sama-sama memainkan peranan untuk menjayakan Malaysia MADANI," katanya ketika merasmikan Program Debat Perdana MADANI 2023 di Bangi, Selangor yang menampilkan 10 panel pelbagai latar belakang.Ia merangkumi tiga sesi utama iaitu Bicara Sejahtera Malaysia MADANI, Pembentangan Tiga Panel dan Forum Malaysia MADANI."Program tersebut akan dibuat setiap tahun sebagai usaha memastikan gagasan Malaysia MADANI ini benar-benar difahami dan berjaya dilaksanakan," kata Mohamed Khaleed.Dalam perkembangan lain, berhubung prestasi Barisan Nasional (BN) dalam Pilihan Raya Umum Dewan Undangan Negeri ke-15 (PRU DUN ke-15), Mohamed Khaled yang juga Naib Presiden UMNO berkata UMNO akan mengumpulkan semua hasil post mortem yang sedang dilaksanakan di peringkat negeri dan sayap berhubung prestasi parti tersebut."Saya percaya setiap negeri dan sayap sedang melakukan perkara itu sebelum kita kumpulkan."Kita sedang cuba memberi fokus untuk membantu Pakatan Harapan (PH) di Pulai dan Simpang Jeram," katanya.Ketika ini, jentera BN memberi perhatian sepenuhnya membantu PH menghadapi Pilihan Raya Kecil (PRK) di Parlimen Pulai dan DUN Simpang Jeram .

(Saya percaya setiap negeri dan sayap sedang melakukan perkara itu sebelum kita kumpulkan)


Gempa bumi sederhana di Laut Flores

PETALING JAYA, 21 Ogos- Satu gempa bumi sederhana berukuran 5.4 pada skala Richter dikesan di Laut Flores pada 6.01 petang tadi. Menurut Jabatan Meteorologi gempa berpusat di 7.5 darjah Selatan 120.5 darjah Timur dengan kedalaman 524 kilometer. "228 kilometer Timur Laut dari Bima, Indonesia," menurut kenyataan itu.Penilaian awal mendapati tiada ancaman tsunami kepada Malaysia.

(Satu gempa bumi sederhana landa Laut Flores)


Kerap turun padang tingkat kesedaran ancaman "scammer"

(Datuk Mohd Amran selepas merasmikan Seminar Kebangsaan Scammer Islamik: Wadah atau Padah)

KUALA TERENGGANU, 21 Ogos- Jabatan Hal Ehwal Agama di semua negeri digesa turun ke lapangan dengan lebih aktif bagi memberi penerangan kepada masyarakat agar lebih berwaspada dengan kegiatan tipu muslihat (scam) menyasarkan harta benda.Ketua Pengarah Dan Hakim Syarie Jabatan Kehakiman Syariah Malaysia, Datuk Mohd Amran Mat Zain berkata bacaan khutbah Jumaat dan kuliah agama secara berkala antara platform terbaik menyampaikan peringatan kepada masyarakat.Pihak berkuasa agama Islam di setiap negeri juga disyorkan menjalin kerjasama erat dengan agensi penguat kuasa seperti PDRM atau Suruhanjaya Komunikasi dan Multimedia supaya tindakan lebih tegas dapat diambil.Pendekatan tersebut juga akan menyukarkan lagi operasi penipuan pihak tidak bertanggungjawab."Tujuan kita adalah supaya libat urus dengan agensi berkaitan lebih rancak. Masing masing tahu peranan masing masing dan skop untuk bertindak."Pelbagai inisiatif boleh didedahkan kepada masyarakat terutama pencegahan awal. Mungkin melibatkan penjelasan penerangan perkara yang perlu difahami di peringkat awal," kata Mohd Amran selepas merasmikan Seminar Kebangsaan Scammer Islamik: Wadah atau Padah di sini.Lebih 500 peserta menyertai program itu yang dianjuran bersama Majlis Agama Islam dan Adat Melayu Terengganu (MAIDAM).

(Datuk Mohd Amran berkata bacaan khutbah Jumaat dan kuliah agama secara berkala antara platform terbaik menyampaikan peringatan kepada masyarakat)


1MDB: Malaysia akan mulakan semula rundingan dengan Goldman Sachs

PUTRAJAYA, 21 Ogos- Malaysia akan memulakan semula rundingan bersama Goldman Sachs berkaitan perjanjian penyelesaian membabitkan skandal 1Malaysia Development Berhad (1MDB).Perdana Menteri, Datuk Seri Anwar Ibrahim menegaskan, kerajaan turut mempertimbangkan penyelesaian lain termasuk mengambil tindakan undang-undang sekiranya rundingan itu tidak berhasil.Dalam wawancara khas bersama The CNBC Conversation, Anwar bertegas untuk memastikan Goldman Sachs memulangkan keuntungan besar yang diperoleh daripada urus niaga kontroversi dengan 1MDB kepada rakyat Malaysia."Saya harus memberi pujian kepada pelbagai agensi termasuk Suruhanjaya Pencegahan Rasuah Malaysia (SPRM), Jabatan Peguam Negara, beberapa kementerian termasuk Kementerian Kewangan yang telah berjaya sekurang-kurang memperoleh sebahagian besar, sehingga 68 peratus daripada jumlah dana itu. "Ini prestasi yang mengagumkan tapi saya tidak akan berhenti setakat ini. Seperti saya katakan sebelum ini, rundingan berkenaan akan dibuka semula kerana kalau tidak Goldman Sachs dianggap bersubahat dan mereka tidak tampil ke depan. Justeru kami tidak punya pilihan selain daripada mengambil langkah ini," katanya kepada pemberita di sini.Pasukan petugas khas 1MDB diketuai Datuk Seri Johari Abdul Ghani sebelum ini memaklumkan, sedang meneliti semula perjanjian penyelesaian berjumlah AS$3.9 dolar dengan Goldman Sachs.

Dalam pada itu, perdana menteri turut menjelaskan dasar tindakan afirmatif harus dilanjutkan daripada berasaskan kaum kepada keperluan. Jika dasar itu dilihat terlalu menumpukan kepada kaum, akan menimbulkan kemarahan serta kebimbangan dalam kalangan rakyat."Ia bukannya isu untuk memansuhkan (hak keistimewaan Melayu dan Bumiputera), ia adalah isu menumpukan kepada bidang yang penting untuk mereka. Sebagai contoh, dalam isu langkah afirmatif, ia perlu diperluaskan daripada berasaskan kaum kepada berasaskan keperluan. Kami tidak boleh bercakap mengenai meritokrasi tulen antara pedalaman Sarawak dan sekolah-sekolah utama di Kuala Lumpur. Saya fikir hujah sama diguna pakai (kepada dasar tindakan afirmatif). Jika hanya tertumpu kepada kaum, ia akan menimbulkan kemarahan dan kebimbangan. Tetapi jika ditumpukan kepada isu keperluan, keadilan dan kesaksamaan, maka dasar tindakan afirmatif ini boleh diteruskan," katanya.

(Dalam wawancara khas bersama The CNBC Conversation, Anwar bertegas untuk memastikan Goldman Sachs memulangkan keuntungan besar yang diperoleh daripada urus niaga kontroversi dengan 1MDB kepada rakyat Malaysia)


(Bot berkenaan dilaporkan keluar ke laut bersama empat bot lain dan mula bergerak balik secara berasingan)

PASIR PUTEH, 21 Ogos- Tiga nelayan yang dikhuatiri hilang selepas bot dinaiki mereka tidak pulang ke jeti Lembaga Kemajuan Ikan (LKIM) Kemasin di sini selepas keluar ke laut awal pagi semalam, ditemukan selamat.Timbalan Pengarah Operasi Agensi Penguatkuasaan Maritim (APMM) Kelantan, Komander Maritim Khairun Dalilah Bahari berkata Rohimi Ahmad, 47; Nik Muhammad Syafiqrullah Abdul Hafiz, 21; Muhammad Amir Zulfikar Che Wil, 29, ditemui nelayan di Belawan, Tak Bai, Thailand petang tadi.Jelas beliau, pihaknya menerima maklumat bahawa kesemua mangsa diselamatkan nelayan pada pukul 2.32 petang."Bot dinaiki ketiga-tiga nelayan dihanyutkan ke negara berkenaan selepas kehabisan minyak kira-kira 10 kilometer dari perairan negara."Bot KNF 7086 berwarna kuning yang dinaiki mangsa dalam perjalanan pulang dan ditunda dari Pantai Belawan ke jeti Polis Marin Tak Bai petang ini," kata Khairun kepada media di sini. Sebelum ini, Agensi Penguatkuasaan Maritim Malaysia (Maritim Malaysia) Kelantan mengaktifkan Operasi Mencari dan Menyelamat.Pengarahnya, Kapten Maritim Syed Nor Adli Syed Ab Rahman berkata, berdasarkan aduan yang diterima pada pukul 10.40 malam tadi, bot yang dinaiki sepatutnya tiba di jeti LKIM Kemasin pada 6.00 petang semalam.Bot berkenaan dilaporkan keluar ke laut bersama empat bot lain dan mula bergerak balik secara berasingan.

(Tiga nelayan dikhuatiri hilang ditemukan selamat)


Isu beban tugas guru komitmen berterusan KPM

LANGKAWI, 21 Ogos- Menteri Pendidikan, Fadhlina Sidek menegaskan usaha untuk menangani isu bebanan tugas guru di negara ini merupakan komitmen berterusan yang sentiasa menjadi antara keutamaan kementeriannya.Fadhlina berkata langkah bersesuaian untuk meringankan beban tugas guru itu akan dilihat dari semasa ke semasa yang menumpukan kepada isu jangka pendek dan jangka panjang.Februari lepas, Kementerian Pendidikan (KPM) mengumumkan tujuh langkah segera untuk mengurangkan beban tugas guru antaranya memansuhkan sebarang bentuk pertandingan, sambutan atau majlis di sekolah yang tidak memberikan impak besar terhadap pembelajaran pelajar."Langkah bersesuaian untuk meringankan beban tugas guru itu akan dilihat dari semasa ke semasa yang menumpukan kepada isu jangka pendek dan jangka panjang," katanya selepas merasmikan program Mangrove-ing Our Land di Geoforest Park Langkawi di sini.


Projek Smart SBB, peroleh hasil tuaian lebih lapan tan per hektar

ARAU, 21 Ogos- Projek Smart Sawah Berskala Besar (SBB) mula dituai di Simpang Empat, Perlis dan Air Hitam, Kedah.Projek dua musim itu meliputi hampir 183 hektar, memperoleh hasil tuaian lebih lapan tan per hektar.Ia antara peneraju awal dalam usaha meningkatkan hasil tuaian padi demi mengurangkan kebergantungan beras import.Langkah itu sekali gus menyaksikan negara mampu mencapai 80 peratus keperluan beras negara menjelang 2030 serta tahap sara diri (SSL) beras negara daripada 63 peratus kepada 75 peratus, dalam tempoh Rancangan Malaysia Ke-12."Pihak kaji selidik kita sekarang ini semua terlibat dalam hal makanan. Ini termasuk pihak daripada universiti, kemudian baru-baru ini forum yang berlangsung di INTAN turut membincangkan hal sama.Semua ambil serius berhubung isu padi ini termasuklah hal pertanian lain kerana kita menghadapi isu pemanasan global. Laporan berita juga menunjukkan cuaca di dunia ketika ini berubah-ubah, maka kita perlu lakukan persediaan," kata Mohamad kepada pemberita pada Program Santai Agro MADANI di Simpang Empat Perlis pagi tadi yang turut sama menyempurnakan penuaian padi Projek SMART SBB.

Turut hadir  Pengerusi Lembaga Pertanian Muda (MADA), Datuk Dr. Ismail Salleh, Pengerusi Lembaga Pertubuhan Peladang, Datuk Mahfuz Omar dan Pengerusi Jawatankuasa Pertanian dan Industri Asas Tani Perlis, Razali Saad.


Dua ditahan jual bintang, lencana darjah kebesaran Pahang

KUANTAN, 21 Ogos - Polis berjaya menahan dua lelaki tempatan yang menjadi dalang menjual bintang dan lencana darjah kebesaran negeri Pahang menerusi platform e-dagang.Ketua Polis Pahang, Datuk Seri Yahaya Othman berkata penahanan dilakukan secara berasingan di Kuala Lumpur dan Puchong, 8 Ogos lalu.Beliau berkata, suspek dipercayai menjual satu set darjah kebesaran lebih RM1,000.Kedua-dua suspek katanya telah direman empat hari bermula 9 Ogos dan kemudiannya dilepaskan dengan jaminan polis.

"Kita merampas beberapa barang-barang kes melibatkan penjualan lambang tersebut. Kes ini masih dalam siasatan dan tangkapan juga telah dibuat dan kita cuba membuat susulan siasatan dan juga untuk melengkapkan siasatan. Jika ada sabit kesalahan, kita akan bawa ke pertuduhan," katanya.Beliau berkata demikian selepas Majlis Pemakaian Pangkat dan Serah Terima Tugas jawatan Timbalan Ketua Polis Pahang yang diadakan di Kompleks Logistik, Alor Akar, di sini.Sementara itu, mengulas mengenai Pilihan Raya Kecil (PRK) Dewan Undangan Negeri (DUN) Pelangai, Yahaya memaklumkan pihaknya hanya menunggu pengumuman Suruhanjaya Pilihan Raya (SPR) untuk persediaan lanjut."Kita bersiap sedia dari segi keanggotaan dan aset untuk memastikan keselamatan jika ada PRK tersebut," katanya.


Tiga nelayan hilang di perairan Kemasin ditemui selamat

BACHOK, 21 Ogos - Tiga nelayan yang dilaporkan hilang semasa menangkap ikan di perairan Kemasin, di sini awal pagi semalam ditemui selamat.Timbalan Pengarah Operasi Agensi Penguatkuasaan Maritim Malaysia (Maritim Malaysia) Kelantan Komander Maritim Khairun Dalilah Bahari berkata Rohaimi Ahmad, 47 tahun, Nik Muhamad Shafiq Abdul Hafiz, 21 tahun dan Amir Zulfikar Che Wil, 29 tahun ditemui nelayan di Pantai Belawan, Takbai, Thailand.Beliau berkata, menerusi maklumat awal bot dinaiki ketiga-tiga nelayan terbabit dihanyutkan ke negara berkenaan selepas kehabisan minyak kira-kira 10 kilometer dari perairan negara.

"Bot KNF 7086 berwarna kuning yang dinaiki mangsa dalam perjalanan pulang dan ditunda dari Pantai Belawan ke jeti Polis Marin Takbai petang ini," katanya dalam sidang media di Jeti Kuala Kemasin, di sini, hari ini.Sebelum ini, Agensi Penguatkuasaan Maritim Malaysia (Maritim Malaysia) Kelantan  mengaktifkan Operasi Mencari dan Menyelamat (CARILAMAT) tiga lelaki yang disyaki hilang selepas bot yang dinaiki tidak pulang ke jeti Lembaga Kemajuan Ikan (LKIM) Kemasin di Pasir Puteh, Kelantan selepas keluar ke laut pada pukul 3.00 pagi semalam.


500 Jualan Rahmah disasar di Negeri Sembilan

SEREMBAN, 21 Ogos- Kementerian Perdagangan dalam Negeri dan Kos Sara Hidup (KPDN) Negeri Sembilan menyasarkan 500 penganjuran Jualan Rahmah akan dilaksanakan sehingga Disember nanti.Menurut Pengarah KPDN Negeri Sembilan, Muhammad Zahir Mazlan dalam tempoh dua minggu, terdapat enam lokasi penganjuran Jualan Rahmah di sekitar negeri itu."Alhamdulilah, sehingga hari ini bermula April 2023 sehingga hari ini, Negeri Sembilan telah melaksanakan hampir 146 Jualan Rahmah di seluruh lokasi Parlimen dan Dewan Undangan Negeri (DUN)."Jumlah peruntukan yang telah dibelanjakan mencecah RM2.2 juta berserta subsidi yang telah diberikan mencecah hampir RM600,000," katanya kepada pemberita pada Kembara Merdeka Hero Pengguna di bangunan KPDN Seremban.Tambahnya, pemain industri juga dialu-alukan untuk menjalinkan kerjasama dengan KPDN bagi terus menjayakan program Jualan Rahmah di negeri itu.


Rangkaian pemburuan haram tumpas, PERHILITAN tahan enam individu

ALOR SETAR, 21 Ogos- Jabatan Perlindungan Hidupan Liar dan Taman Negara (PERHILITAN) Kedah melumpuhkan rangkaian pemburuan haram hidupan liar  di Hutan Simpan Ulu Muda, Sik  dengan penahanan enam individu termasuk dalangnya dalam Ops Hunter pada Jumaat lalu sehingga semalam.Pengarah PERHILITAN Kedah Jamalul Nasir Ibrahim berkata operasi dijalankan berdasarkan risikan dan pemantauan di lokasi terlibat. Hasil operasi, pihaknya merampas pelbagai bahagian anggota haiwan terancam tersebut termasuk daging sejuk beku.Beliau berkata enam suspek berusia antara 40 hingga 63 tahun itu dipercayai menjalankan kegiatan tersebut sejak 10 tahun lalu.Kesemua suspek dipercayai menjadikan aktiviti pemburuan haram itu sebagai sumber pendapatan utama menerusi hasil jualan buruan termasuk secara dalam talian di media sosial.Menurutnya, serbuan dilakukan di rumah semua suspek di Sik yang menemui pelbagai bahagian anggota haiwan seperti kijang, rusa sambar, pelanduk, burung murai, tiong mas dan ruak-ruak. Nilai keseluruhan rampasan  RM103,350."Hasil buruan dibekukan sementara menunggu pembeli datang..kesemua haiwan tersebut adalah dilindungi sepenuhnya."Kita percaya, masih ada lagi baki ahli sindiket, jadi kami beri amaran, hentikan kegiatan ini,"katanya.Beliau berkata demikian sidang akhbar di Pejabat Perhilitan Kedah di Anak Bukit.Antara barang yang yang disita, senjata api iaitu satu batang besi disyaki bahagian senjata buatan sendiri , laras senjata buatan sendiri, satu udi senjata, satu laras senapang patah jenama Fair (premier), satu  tali pinggang peluru warna hitam beserta lapan  butir peluru dan tiga belas  kelongsong peluru dalam plastik warna kuning.Turut disita  satu  beg pinggang  warna hijau/coklat berisi lima butir peluru dan serta satu  tali pinggang peluru warna celoreng beserta 20 butir peluru.Kesemua senjata api dan peluru diserahkan kepada polis untuk siasatan lanjut.Kesemua suspek juga akan disiasat bawah seksyen dalam Akta Pemuliharaan Hidupan Liar 2010 (Akta 716) yang boleh dikenakan hukuman di bawah Aka Pemuliharaan Hidupan Liar (Pindaan) 2022 (Akta A1646) .Tiga daripadanya turut disiasat di bawah seksyen Akta Pencegahan Pengubahan Wang Haram, Pencegahan Pembiayaan Keganasan Dan Hasil Daripada Aktiviti Haram 2001 berikutan terdapat kemungkinan hasil pemburuan haram hidupan liar itu dipercayai dijadikan sebagai sumber pendapatan utama suspek.

(Pengarah PERHILITAN Kedah Jamalul Nasir Ibrahim menunjukkan hasil rampasan)


Speaker Pahang serah notis kekosongan kerusi DUN Pelangai kepada SPR

KUANTAN, 21 Ogos - Speaker Dewan Undangan Negeri (DUN) Pahang Datuk Seri Mohd Sharkar Shamsudin hari ini menyerahkan notis perisytiharan kekosongan kerusi DUN Pelangai kepada Suruhanjaya Pilihan Raya (SPR).Notis itu diserahkan kepada Pengarah SPR Negeri, Datuk Zamree Hamli, susulan kematian penyandangnya, Datuk Seri Johari Harun.

Zamree memaklumkan, mesyuarat khas mengenai Pilihan Raya Kecil (PRK) kerusi DUN itu dijadual akan diadakan pada minggu ini. Penyandang kerusi DUN Pelangai, Datuk Seri Johari Harun, 53, antara 10 yang maut dalam nahas pesawat jenis Beechcraft Model 390 (Premier 1) yang terhempas di Bandar Elmina, Shah Alam, Selangor, Khamis lepas.Pada Pilihan Raya Umum ke-15, Johari yang pertama kali bertanding mewakili Barisan Nasional (BN) memenangi kerusi DUN Pelangai dengan majoriti 4,048 undi, menewaskan calon Perikatan Nasional (PN), Kasim Samat yang mendapat 3,260 undi, Ahmed Wafiuddin Shamsuri daripada Pakatan harapan (PH) (2,031 undi) dan Isa Ahmad daripada Pejuang (65 undi).Sehingga Mei lepas, DUN Pelangai mempunyai 16,475 pengundi berdaftar.


Dilabel tolak Islam: PH-BN Rantau Panjang buat laporan polis

PASIR MAS, 21 Ogos - Pakatan Harapan dan Barisan Nasional (PH-BN) Rantau Panjang membuat laporan polis terhadap terhadap Menteri Besar Kelantan, Datuk Mohd Nassuruddin Daud susulan kenyataan yang melabel dua Ahli Dewan Undangan Negeri (ADUN) di negeri itu menolak perjuangan Islam.Timbalan Ketua Parti Amanah (AMANAH) Rantau Panjang, Mohd Ridzuan Muhamad berkata, dakwaan Menteri Besar terhadap Adun Kota Lama, Dr Hafidzah Mustakim (PH) dan Adun Galas, Mohd Syahbuddin Hashim (BN) dikhuatiri memecahbelahkan perpaduan umat Islam di negara ini.Menurut Ridzuan, pihaknya pada Sabtu lalu telah menerima satu rakaman video yang mengandungi kenyataan Menteri Besar Kelantan itu yang mendakwa kemenangan PAS semasa PRU DUN Ke-15 baru-baru ini adalah kemenangan perjuangan Islam dan menyifatkan dua kerusi yang dimenangi PH-BN sebagai pihak yang menentang perjuangan Islam."Kenyataan tersebut mampu menghilang keharmonian antara rakyat dan boleh didakwa di bawah 29 8(A) kanun keseksaan."Jadi melalui laporan yang dibuat, kami berharap agar pihak berkuasa dapat membuat siasatan lanjut memandangkan ia jelas satu hasutan kepada rakyat apabila bebeza fahaman politik", kata Ridzuan yang ditemui selepas membuat laporan polis di Ibu Pejabat Polis Daerah (IPD) Pasir Mas, hari ini.Tambah Ridzuan, laparan itu juga turut menggesa Menteri Besar Kelantan itu supaya membuat permohonan maaf ke atas kenyataan yang disifatkan sebagai tidak bertanggungjawab.Semalam, media melaporkan Menteri Besar Kelantan, Datuk Mohd Nassuruddin menafikan dakwaan beliau melabel dua ADUN BN-PH itu sebagai melawan perjuangan Islam dan turut mengingatkan parti tersebut supaya tidak mudah koyak apabila berpolitik.

(Timbalan Ketua Parti Amanah (AMANAH) Rantau Panjang, Mohd Ridzuan Muhamad)


Pasaran EV, Malaysia-Indonesia tidak bersaing - PM

KUALA LUMPUR, 21 Ogos- Malaysia tidak melihat Indonesia sebagai pesaing terbesar dalam pasaran kenderaan elektrik (EV).Sebaliknya, saling melengkapi melibatkan perkongsian industri sebagai lambang keakraban dan kerjasama utuh antara kedua-dua negara.Perdana Menteri Datuk Seri Anwar Ibrahim berkata beberapa siri pertemuan telah dibuat bersama Presiden Indonesia Joko Widodo yang turut melibatkan beberapa rakan industri di sana."Indonesia merupakan negara jiran yang penting buat Malaysia. Kami telah bekerjasama dengan baik melibatkan sektor kerajaan dan swasta. Saya berfikir daripada menjadi pesaing, kami seharusnya saling melengkapi.""Ini berdasarkan 'semangat' daripada beberapa siri pertemuan bersama Presiden Joko Widodo diikuti dengan rakan industri," kata Anwar dalam sesi wawancara bersama The CNBC Conversation. Indonesia menyasarkan peningkatan pasaran EV kepada 25 peratus daripada jumlah kenderaan keseluruhannya, menjelang 2030.

(Perdana Menteri, Datuk Seri Anwar Ibrahim berkata demikian ketika sesi wawancara bersama The CNBC Conversation)


Nahas Elmina: Laporan awal dalam tempoh 30 hari

PUTRAJAYA, 21 Ogos - Biro Siasatan Kemalangan Udara (BSKU) Malaysia akan mengeluarkan laporan awal berkenaan nahas pesawat terhempas di Elmina dalam tempoh 30 Hari.Menteri Pengangkutan Anthony Loke Siew Fook berkata siasatan itu juga akan dibantu beberapa pihak lain termasuk Lembaga Keselamatan Pengangkutan Kebangsaan (NTSB) Amerika Syarikat."BSKU sudah tentu perlu membuat Satu laporan lengkap laporan awal dan akan dikeluarkan dalam tempoh 30 hari.  "BKSU akan dibantu juga oleh beberapa pihak termasuk daripada pihak NTSB Amerika Syarikat dan dipengerusikan oleh BSKU."NTSB terlibat kerana pesawat nahas merupakan buatan Amerika Syarikat dan pendaftaran mengikut Anex 13IKO. pihak OEM tersebut perlulah terlibat dalam membantu siasatan", katanya kepada media selepas menghadiri Program Semarak Merdeka dan Perhimpunan Bulanan Kementerian Pengangkutan di sini.Pada Khamis, pesawat persendirian yang dalam perjalanan dari Langkawi ke Lapangan Terbang Sultan Abdul Aziz Shah terhempas selepas mendapat kebenaran untuk mendarat jam 2.48 petang.Nahas pesawat malang itu telah mengorbankan 10 nyawa termasuk Ahli Dewan Undangan Negeri (ADUN) Pelangai, Allahyarham Datuk Seri Johari Harun.

( Menteri Pengangkutan Anthony Loke Siew Fook/FOTO BERNAMA)


RANTAU, 21 Ogos- Dua lelaki ditemukan lemas ketika memancing di Sungai Simen, Jalan Rantau Ladang Kombok, semalam.Ketua Balai Bomba dan Penyelamat Rantau Pegawai Bomba Kanan (PBK) 1 Mohd Syazwan Saidy berkata mangsa dikenali sebagai  A. Vijay, 16 tahun, yang beralamat di Ladang Kombok dan kenalannya G. Chantiran, 60 tahun, beralamat di Taman Bukit Merbok Ria, Rasah.Beliau berkata pihaknya menerima panggilan kecemasan pada pukul 8.07 malam sebelum 10 anggota dari balai Rantau dengan 10 anggota Pasukan Penyelamat di Air (PPDA) dikejarkan ke lokasi.Mayat remaja berkenaan ditemukan abangnya pada pukul 7.15 malam.Dia yang sebelum itu mencari mangsa di kawasan sungai tersebut selepas mendapati adiknya tidak pulang ke rumah sejak petang.Abangnya mendapati hanya keperluan peribadi kedua-dua mangsa sahaja berada berhampiran sungai berkenaan.Dia cuba menghubungi adiknya dan terdengar deringan telefon di tebing sungai sebelum ternampak jala di permukaan air.Mohd Syazwan berkata abang mangsa kemudian menarik jala tersebut dan mendapati Vijay dalam keadaan terbelit namun adiknya itu sudah tidak bernyawa.Beliau berkata mayat warga emas itu pula ditemukan oleh PPDA di dasar sungai, 10 meter dari tebing pada kira-kira pukul 11 malam.Beliau berkata anak mangsa C. Sivam, 36, sebelum itu turut mencari ayahnya di lokasi tersebut.Katanya, mayat kedua-dua lelaki itu kemudian diserahkan kepada pihak polis dan dihantar ke Hospital Tuanku Jaafar, Seremban untuk tujuan bedah siasat.


PM dibenar keluar HKL, selesai jalani pembedahan kecil gigi

KUALA LUMPUR, 21 Ogos - Perdana Menteri, Datuk Seri Anwar Ibrahim dibenarkan keluar dari Hospital Kuala Lumpur (HKL) pagi ini selepas menjalani prosedur pembedahan kecil gigi semalam.

Anwar dilihat meninggalkan pekarangan HKL pada pukul 9.39 pagi tadi, diiringi anggota dan pegawai keselamatan.

Semalam, Anwar menerusi hantaran di Facebook memaklumkan beliau menjalani prosedur pembedahan kecil gigi di HKL dan pasukan perubatan menasihatinya untuk berada di hospital sehingga pagi ini.


Ahli Dewan Negara dinasihat tidak mudah terpengaruh agenda politik

KUALA LUMPUR, 21 Ogos- Ahli Dewan Negara, dinasihatkan agar berfikiran matang dan tidak mudah terpengaruh khususnya dengan agenda politik.Jelas Yang Dipertua Dewan Negara, Tan Sri Dr Wan Junaidi Tuanku Jaafar, hal ini penting agar peranan para senator sebagai ahli badan legislatif negara dapat dilaksana dengan berkesan tanpa unsur prejudis."Adalah penting bagi setiap Ahli-ahli Yang berhormat Dewan Negara untuk mempunyai pemikiran matang yang bebas daripada sebarang pengaruh luar dan peribadi terutamanya yang berunsur dan bersifat politik,"katanya.Beliau berkata demikian dalam Upacara Mengangkat Sumpah Ahli Dewan Negara di Bangunan Parlimen.Dalam majlis tersebut, dua Ahli Dewan Negara mengangkat sumpah jawatan.Senator Susan Chemarai Anding merupakan lantikan semula Yang Dipertuan Agong berkuatkuasa 21 Ogos sehingga 20 ogos 2026.Manakala, Senator Datuk Mustafa Musa merupakan lantikan baharu Dewan Undangan Negeri Melaka berkuatkuasa 31 Julai sehingga 30 Julai 2026.

(Tan Sri Dr Wan Junaidi Tuanku Jaafar bersama Senator Susan Chemarai Anding dan Senator Datuk Mustafa Musa)


Nahas Elmina: Kepingan memori dalam kotak hitam perakam suara kokpit berjaya dikeluarkan

PUTRAJAYA, 21 Ogos - Kotak hitam perakam suara kokpit (CVR) pesawat jenis Beechcraft Model 390 (Premier 1) yang terhempas di Elmina pada khamis lalu telah dihantar ke makmal Biro Siasatan Keselamatan Pengangkutan (TSIB) Singapura semalam.Menteri Pengangkutan, Anthony Loke berkata fokus utama ketika ini adalah bagi mendapatkan data rakaman suara 30 minit terakhir dalam kokpit sebelum pesawat itu terhempas.Beliau berkata, kepingan memori atau 'memory puck' yang merupakan komponen di dalam kotak hitam perakam suara kokpit itu telah berjaya dikeluarkan dan berada dalam keadaan baik.

"Kita dapat bantuan teknikal daripada pihak TSIB Singapura dan pakar-pakar mereka juga datang ke Malaysia pada hari yang sama dan pada sabtu lalu kotak hitam perakam itu telah dibuka untuk mendapatkan 'memory puck' tersebut dan ia masih berada dalam keadaan baik. Namun kita tiada peralatan untuk mengambil data tersebut jadi ia telah dihantar ke Singapura Ahad lepas," katanya kepada pemberita selepas menghadiri program Semarak Merdeka dan Perhimpunan Bulanan Kementerian Pengangkutan, di sini.Tambah Loke, ketika ini pegawai Biro Siasatan Kemalangan Udara (BSKU) Malaysia yang diketuai Brigadier Jeneral Tan Chee Kee dari Tentera Udara Diraja Malaysia (TUDM), masih berada di Singapura bersama pakar lain untuk mendapatkan data rakaman suara berkenaan.Katanya, disebabkan keadaan kotak hitam tersebut yang ditemui dalam keadaan tidak sempurna, pihaknya tidak dapat memberikan jangka masa yang tepat untuk sebarang laporan kemalangan nahas tersebut dapat dikeluarkan."Jika ia berada dalam keadaan baik sudah tentu cepat untuk dapatkan perakam data tetapi sekarang ia menghadapi beberapa masalah teknikal yang cuba diatasi oleh pakar-pakar," katanya.


Menara Alor Setar gamit pelancong, jadi pilihan anjur pelbagai program

ALOR SETAR, 21 Ogos -Menara Alor Setar terus mengamit kedatangan pelancong untuk beriadah ,malah menjadi pilihan bagi mengadakan pelbagai program.Pengurus Besar Menara Alor Setar, Mohamad Zamri Abdul Razak berkata sepanjang bulan kebangsaan, Menara Alor Setar tidak ketinggalan mendapat tempahan untuk melaksanakan program seperti Ambang Merdeka.Zamri turut mengalu-alukan program yang bersesuaian melibatkan belia diadakan di Menara Alor Setar kerana mempunyai kemudahan yang diperlukan."Saya yakin dengan pemilihan Alor Setar sebagai venue."Ramai pelancong datang dan menyertai aktiviti pada masa yang akan datang."Menara Alor Setar meangadakan aktiviti sempena kemerdekaan sepanjang Ogos dan September. kami juga akan terlibat dalam program melibatkan belia dalam masa terdekat", katanya kepada pemberita selepas Majlis Malam Gala Menara Alor Setar dan Pengusaha Tekstil di sini pada Ahad. Menurutnya, pertunjukan fesyen merupakan program yang mampu menarik kehadiran pelancong ke Menara Alor Setar pada masa akan datang.

(Pengurus Besar Menara Alor Setar, Mohamad Zamri Abdul Razak/FOTO RTM)


Sayembara Deklamasi Puisi Kemerdekaan ke-37, platform tonjolkan bakat kesusateraan

KANGAR, 21 Ogos- Pertandingan Sayembara Deklamasi Puisi Kemerdekaan ke-37 dilaksana sebagai satu wadah dalam menyemai semangat patriotisme dalam kalangan masyarakat.Uniknya, pertandingan itu telah dijalankan sejak tahun 1986 dan menerima penyertaan yang menggalakkan.Seramai 23 peserta menyahut cabaran itu untuk bergelar juara.Menurut Ketua Pegawai Eksekutif Yayasan Kebajikan Perlis, Affendi Rajini Khan, program itu dapat memastikan bidang sastera mempunyai peranannya tersendiri dalam pembentukan pemikiran masyarakat terutamanya dalam alaf baharu modenisasi.Semangat patriotik dan cintakan negara boleh dizahirkan menerusi pelbagai pendekatan termasuklah menerusi puisi yang bertemakan kemerdekaan."Program ini perlu diteruskan dengan melibatkan kerjasama pelbagai pihak agar masyarakat kembali mengangkat karya-karya sastera khususnya berkaitan semangat cintakan negara serta membentuk pemikiran masyarakat dalam mengisi keperluan sebuah negara Madani yang direncanakan kerajaan," kata Affendi kepada pemberita pada Majlis Sayembara Deklamasi Puisi Kemerdekaan Ke-37 yang berlangsung di Auditorium Perbadanan Perpustakaan Awam Negeri Perlis.

Kemuncak pertandingan menyaksikan, puisi bertajuk Menjulang Bahtera Madani hasil deklamasi Mohd Anwar Jamil dinobatkan sebagai Johan dan bakal mewakili Perlis ke peringkat kebangsaan yang akan berlangsung di Ipoh, Perak.Naib Johan milik Basri Ramli dengan tajuk Wajah Bonda manakala tempat ketiga milik Nur Husnina Yusoff dengan tajuk Potret Silam Di Muzium Bangsa.Program tersebut dianjurkan Persatuan Penulis Perlis, Gabungan Persatuan Penulis Nasional (GAPENA), Dewan Bahasa dan Pustaka (DBP) dengan kerjasama Yayasan Kebajikan Perlis dan Perbadanan Perpustakaan Awam Negeri.


Amirudin Shari angkat sumpah MB Selangor

(Sultan Selangor Sultan Sharafuddin Idris Shah mengurniakan Surat Cara Lantikan kepada Datuk Seri Amirudin Shari)

KLANG, 21 Ogos- Ahli Dewan Undangan Negeri (ADUN) Sungai Tua, Datuk Seri Amirudin Shari mengangkat sumpah jawatan sebagai Menteri Besar Selangor ke-17, pagi tadi; penggal kedua beliau memegang jawatan tersebut.Istiadat mengangkat sumpah itu diadakan selepas kemenangan gabungan Pakatan Harapan (PH) dan Barisan Nasional (BN) pada Pilihan Raya Umum Dewan Negeri Selangor ke-15, pada 12 Ogos lalu.Pengerusi Pakatan Harapan Selangor berusia 43 tahun itu melafaz sumpah jawatan di hadapan Sultan Selangor, Sultan Sharafuddin Idris Shah Al-Haj pada pukul 11.22 pagi di Balairung Seri, Istana Alam Shah, Klang.Beliau kemudian menandatangani Surat Sumpah Pelantikan Jawatan disaksikan Yang Arif Hakim Mahkamah Tinggi Shah Alam, Datuk Mohd Zaki Abdul Wahab.Gabungan PH dan BN berjaya membentuk kerajaan selepas mendapat majoriti daripada kerusi dipertandingkan dengan menang 34 daripada 56 kerusi Dewan Negeri Selangor.Jumlah 34 kerusi itu diperoleh daripada PKR 12 kerusi, DAP (15 kerusi), AMANAH (lima kerusi) dan BN, dua kerusi.Pada PRN lepas, Datuk Seri Amirudin berjaya mempertahankan kerusi DUN Sungai Tua selama empat penggal berturut-turut sejak mula bertanding di kawasan itu pada 2008.Beliau menang dengan majoriti 5,185 undi dengan memperoleh 19,678 undi menewaskan calon PN Muhammad Hanif Jamaluddin yang mendapat 14,493 undi dan calon Bebas Suman Gopal (430 undi). Naib Presiden PKR itu mengangkat sumpah jawatan Menteri Besar buat pertama kali pada 19 Jun 2018.Dilahirkan pada 8 Feb 1980 di Pontian, Johor, Datuk Seri Amirudin yang juga merupakan Ahli Parlimen Gombak memiliki Ijazah Sarjana Muda Sains Sosial, Universiti Putra Malaysia.

(Datuk Seri Amirudin Shari melafaz sumpah memegang jawatan Menteri Besar Selangor)


10 Ahli Dewan Negeri angkat sumpah jawatan exco Kerajaan Negeri Kedah

ALOR SETAR, 21 Ogos- Sultan Kedah, Al Aminul Karim Sultan Sallehuddin ibni almarhum Sultan Badlishah hari ini berkenan berangkat ke Majlis Pelantikan Ahli Majlis Mesyuarat Kerajaan Negeri Kedah yang baharu.Majlis diadakan di Balai Mengadap Besar, Istana Anak Bukit, Alor Setar, Kedah, pagi tadi.Keberangkatan tiba baginda pada pukul 10.00 pagi disambut Menteri Besar Kedah, Datuk Seri Muhammad Sanusi Md Nor; dan Setiausaha Kerajaan Negeri Kedah, Datuk Seri Norizan Khazali.Majlis bermula dengan acara mengangkat sumpah dan menandatangani surat sumpah oleh Ahli Majlis Mesyuarat Kerajaan Negeri Kedah.Ia diikuti pengurniaan tauliah pelantikan oleh Al Aminul Karim Sultan Sallehuddin.Seramai 10 ahli Dewan Negeri Kedah daripada Perikatan Nasional (PN), tujuh daripadanya merupakan muka baharu mengangkat sumpah sebagai Ahli Majlis Mesyuarat Kerajaan Negeri Kedah yang baharu.Mereka terdiri daripada enam Ahli Dewan Negeri mewakili PAS iaitu Datuk Siti Ashah Ghazali (Merbau Pulas; Mohd Azam Abd Samat (Sungai Limau); Mohammad Yusoff@Munir Zakaria (Kuala Nerang); Profesor Dr Haim Hilman Abdullah (Jitra); Mejar (B) Mansor Zakaria (Kuala Ketil); dan Muhammad Radhi Mat Din (Alor Mengkudu). Manakala tiga wakil daripada Parti Pribumi Bersatu Malaysia, BERSATU adalah Datuk Halimaton Shaadiah Saad (Bukit Kayu Hitam); Dzowahir Ab. Ghani (Suka Menanti); dan Datuk Mohd Salleh Saidin (Kubang Rotan).Turut dilantik, wakil tunggal daripada parti Gerakan iaitu Wong Chia Zhen (Kulim).Perikatan Nasional berjaya membentuk Kerajaan Negeri Kedah selepas memenangi 33 daripada 36 kerusi Dewan Negeri Kedah pada Pilihan Raya Umum, PRU Dewan Negeri Kedah ke 15, 12 Ogos lalu.Tiga lagi kerusi dimenangi gabungan Pakatan Harapan (PH)-Barisan Nasional (BN) iaitu Kota Darul Aman, Sidam dan Bakar Arang.


Pengunaan setem hasil, mesin frangking pos ditamatkan tahun hadapan - LHDN

KUALA LUMPUR, 21 Ogos - Lembaga Hasil Dalam Negeri Malaysia (HASiL) memaklumkan penggunaan setem pelekat (Setem Hasil) dan mesin franking pos oleh pengguna luar seluruh Malaysia sebagai kaedah penyeteman ke atas dokumen atau perjanjian akan ditamatkan mulai 1 Januari, tahun hadapan. Penggunaan setem hasil untuk pembayar duti bagi urusan penyeteman dokumen atau perjanjian masih lagi dibenarkan sehingga 31 Disember ini.Untuk itu, pengguna dinasihatkan untuk menghabiskan setem hasil yang berada dalam simpanan masing-masing dan tiada tuntutan bayaran balik dibenarkan atau diganti dengan wang tunai bagi sebarang setem hasil yang tidak digunakan.

"Permohonan penyeteman dan pembayaran duti setem boleh dilakukan secara dalam talian melalui portal Sistem Taksiran Dan Pembayaran Duti Setem (STAMPS) di pautan https://stamps.hasil.gov.my tanpa perlu hadir ke kaunter duti setem."Individu warganegara dan penduduk tetap yang mempunyai fail cukai pendapatan boleh membuat pendaftaran ID Pengguna STAMPS, permohonan taksiran dan bayaran duti setem secara dalam talian melalui portal STAMPS. Manakala pendaftaran fail cukai individu pula boleh dibuat melalui e-Daftar di pautan https://edaftar.hasil.gov.my," kata LHDN menerusi kenyataan.LHDN turut memaklumkan, sebarang pertanyaan serta maklum balas berkaitan boleh dimajukan kepada Hasil Care Line di talian 03-8911 1000 / 603-8911 1100 (Luar Negara).


Anggota bomba maut dilanggar kereta

ALOR GAJAH, 21- Seorang anggota bomba maut ketika dalam perjalanan pulang ke rumahnya selepas tamat bertugas apabila motor yang ditungganginya dilanggar kenderaan pelbagai guna (MPV) di Jalan Hutan Simpan, Masjid Tanah, semalam.Ketua Polis Daerah Alor Gajah Supt Arshad Abu berkata dalam kejadian kira-kira pukul 8.20 pagi itu, mangsa Muhammad Hafize Muhamad Sabri, 25, cedera di kepala dan anggota badan dan disahkan meninggal dunia di tempat kejadian."Siasatan di tempat kejadian mendapati kereta jenis Nissan Grand Livina dipandu seorang lelaki berusia 37 tahun dari arah Melaka menghala ke Masjid Tanah, manakala mangsa yang membawa motor jenis Yamaha Y15ZR pula dari arah Masjid Tanah menuju ke Melaka.“Kemalangan dipercayai berpunca selepas pemandu itu hilang kawalan dan telah masuk ke laluan bertentangan sebelum melanggar mangsa yang dalam perjalanan pulang ke rumahnya di Taman Pulau Gadong, selepas tamat tugas di Balai Bomba Masjid Tanah," katanya dalam satu kenyataan.Arshad berkata anggota bomba terbabit yang sudah bertunang dijangka berkahwin tahun depan."Mayat mangsa telah dibawa ke Forensik Hospital Alor Gajah untuk proses bedah siasat dan kes disiasat di bawah Seksyen 41(1) Akta Pengangkutan Jalan Raya (APJ) 1987," katanya.

(FOTO JABATAN BOMBA DAN PENYELAMAT MALAYSIA)


(Majlis Pentauliahan Kor Sispa Peringkat Kebangsaan kali ke-14 2023)

GOMBAK, 20 Ogos- Pegawai-pegawai kadet Kor Siswa Siswi Pertahanan Awam (Kor Sispa) disaran melibatkan diri dalam pemerkasaan komuniti dan pengurusan bencana tempatan.Timbalan Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Wilson Ugak Kumbong berkata, ini bagi memastikan mereka terus menjadi insan bernilai tinggi yang mampu berbakti dan memberi sumbangan kepada negara."APM kini telah diiktiraf dan diberi tanggungjawab lebih besar iaitu menjadi agensi tonggak dalam inisiatif pengurusan pengurangan risiko bencana berasaskan komuniti, sekali gus meningkatkan kembali keyakinan rakyat terhadap komitmen tinggi kerajaan dalam menangani kejadian bencana yang semakin mencabar dan kompleks," kata Wilson dalam ucapannya di Majlis Pentauliahan Kor Sispa Peringkat Kebangsaan kali ke-14 2023 di Gombak. Seramai 587 pegawai kadet Kor Sispa ditauliahkan melibatkan 20 buah institusi pengajian tinggi (IPT) dan Institut Pendidikan Guru (IPG) tahun ini. Objektif majlis ini memupuk integrasi nasional yang berteraskan semangat kesukarelawanan, sedia bekerjasama dan persaingan sihat dalam menguji kemahiran ilmu pertahanan awam.

(Datuk Wilson berkata Kor Sispa disaran libatkan diri dalam pengurusan bencana)


KUALA LUMPUR, 20 Ogos- Perdana Menteri menjalani prosedur pembedahan kecil pergigian di Hospital Kuala Lumpur di sini hari ini Datuk Seri Anwar Ibrahim memaklumkan perkara itu menerusi hantaran di laman Facebook.Buat masa ini, beliau yang juga Menteri Kewangan masih dalam pemantauan pasukan perubatan."Atas nasihat mereka, saya perlu berada di hospital hingga esok pagi (Isnin), insya-Allah,” katanya.

(PM bawah pemantauan selepas pembedahan kecil pergigian/FB Anwar Ibrahim)


JLM giat laksana pembersihan kawasan pantai

PORT DICKSON, 20 Ogos- Program Tanggungjawab Sosial Korporat (CSR) pembersihan kawasan pantai terus giat dilaksanakan Jabatan Laut Malaysia (JLM), dalam usaha memulihara khazanah alam itu.Menurut Ketua Pengarah Laut, Kapten Mohamad Halim Ahmed, Pantai Cermin Port Dickson dilihat signifikan untuk melaksanakan program itu disebabkan insiden tumpahan minyak yang berlaku tiga tahun lalu menjejaskan tanaman bakau di pantai tersebut."Kita nak beritahu kepada umum bahawa bukan sahaja minyak tetapi banyak lagi benda lain yang boleh mencemarkan pantai kita."Jadi kita memupuk masyarakat untuk memahami betapa pentingnya kita menjaga alam sekitar untuk memastikan hidupan di laut, itu lebih penting...seperti yang saya sebut belangkas adalah spesis yang dikategorikan terancam selain ikan tertentu di sinilah," katanya.

(Ketua Pengarah Laut, Kapten Mohamad Halim Ahmed)

Beliau berkata demikian ketika ditemui media pada Program Tanggungjawab Sosial (CSR) Beach Cleanup 2023 di Pantai Cermin, di sini hari ini.Dalam pada itu, rata-rata peserta yang ditemui teruja menyertai program tersebut dan mahu ia kerap dilaksanakan."Program sebegini, kita meramaikan pantai Port Dickson dalam suasana yang meriah...selain berkenalan dengan kawan baru...harap kempen seperti ini diadakan lebih kerap dengan aktiviti sihat," kata suri rumah, Rosidah Razak."Program hari ini baguslah sebab boleh menceriakan pantai...apabila pantai bersih kita pun jadi sihat, seronok nak datang," menurut pelajar, Nurhafizah Kamaruddin."Sebab pantai ini merupakan sumber pendapatan juga, jadi wajar untuk dibersihkan sebab tempat ini untuk orang awam, untuk pelancong juga," jelas pelajar, Syifa Irdina Sulaiman.


Guna logo, tema Hari Kebangsaan berbeza boleh menjejaskan perpaduan

KUALA LUMPUR, 20 Ogos- Menteri Perpaduan Negara, Datuk Aaron Ago Dagang menyifatkan sebarang cadangan menggunakan logo dan tema Hari Kebangsaan yang berbeza merupakan salah satu daripada defisit sosial yang mampu menggugat perpaduan masyarakat.Jelasnya, ia akan membantutkan usaha kerajaan dalam memastikan kesejahteraan masyarakat terjamin."Masyarakat disaran terus menyokong dan mendukung usaha kerajaan memandangkan masyarakat Malaysia menjadi penentu perpaduan sebenar negara ini."Saya mahu semangat kerjasama, toleransi dan hubungan baik antara kerajaan persekutuan dan negeri ditangani secara berhemah."Semua pihak perlu meningkatkan tahap kesepaduan nasional."Orang ramai juga perlu berganding bahu memastikan usaha itu dapat dicapai pada kadar optimum kerana perpaduan yang utuh menjadi tunjang kepada pembinaan Malaysia yang maju, sejahtera dan makmur," katanya menerusi kenyataan.Terdahulu, Ketua Pemuda Perikatan Nasional (PN) Ahmad Fadhli Shaari mengeluarkan kenyataan bahawa empat negeri di bawah pentadbiran PN mungkin menggunkan logo dan tema Hari Kebangsaan yang berbeza untuk memperingatinya di peringkat negeri.


Percubaan pelaksanaan zon bebas kenderaan di Banda Hilir berjaya

MASJID TANAH, 20 Ogos- Percubaan penutupan jalan di Banda Hilir, Melaka berjalan lancar tanpa sebarang kesesakan .Menurut Ketua Menteri, Datuk Seri Ab Rauf Yusoh, langkah itu mendapat sambutan pelancong dan pengusaha-pengusaha setempat.“Kebanyakan pengusaha dan ahli perniagaan menyambut baik. Mereka dapat membuka kedai sampai larut malam. Bila tiada kereta, orang berjalan kaki. Ramai daripada mereka boleh singgah membeli belah dan makan malam dan di kawasan tumpuan pelancong. Cukup ramai."Semalam kajian berhubung aliran trafik telah dibuat. Hasil percubaan pertama semalam nampaknya tak begitu sesak kerana jalan lingkaran luar dari kawasan bangunan merah itu dapat dikawal dengan baik," kata Ab Rauf selepas Program Sambutan Hari Belia Negara Peringkat Negeri Melaka 2023 di Kompleks Sukan Masjid Tanah. Bermula semalam, beberapa jalan pelancongan di Melaka ditutup selama enam jam dari pukul 6.00 petang hingga 12.00 tengah malam bagi tempoh percubaan pelaksanaan zon bebas kenderaan.

(Datuk Seri Ab Rauf Yusoh, langkah itu mendapat sambutan pelancong dan pengusaha-pengusaha setempat)

Sementara itu, Datuk Seri Ab Rauf Yusoh berkata, golongan belia digalakkan menyertai atau menceburi mana-mana pertubuhan belia untuk mengelak daripada terjerumus dengan perkara-perkara negatif.

Katanya, generasi muda perlu lebih bersemangat, komited dan kreatif dalam merencana hala tuju dan perancangan bagi pembangunan belia."Pastinya kita akan membantu sekadar yang mampu mengikut kerajaan negeri tetapi kerajaan persekutuan juga menyediakan belanjawan yang terbaik untuk anak muda. "Bukan saja dalam program belia tetapi anak muda harus diasuh dalam bidang pendidikan. Mereka boleh menceburi pelbagai peluang pendidikan yang diuruskan oleh kerajaan, sama ada di peringkat profesional, separa profesional dan peringkat TVET. Ini boleh menjamin masa depan mereka."Saya menyeru supaya ambillah peluang dalam kestabilan kerajaan yang sedang mentadbir urus negara ini," kata Ab Rauf selepas Program Sambutan Hari Belia Negara Peringkat Negeri Melaka 2023 di Kompleks Sukan Masjid Tanah di sini.Program itu dihadiri lebih seribu belia.


Heikal sentiasa menghiburkan keluarga - Abang

PUTRAJAYA, 20 Ogos- Allahyarham Heikal Aras Abdul Azim seorang yang ceria dan sentiasa menghiburkan keluarga dan adik beradik.Jelas Husnein Aras Abdul Azim, abang sulung kepada Allahyarham Heikal, beliau menganggap kehilangan Allahyarham bukan untuk ditangisi, malah akan dikenang sepanjang hayatnya.Ini kerana sepanjang hayatnya Allahyarham sering menjaga hubungan baik bersama ahli keluarga yang lain."Allahyarham seorang yang sangat menghormati orang tua. Tidak pernah meninggikan suara kepada ibu bapa, sebab itu didikan agama yang ibu bapa beri kepada kami. Jadi kami adik beradik tidak pernah melihat pemergiannya sebagai satu kehilangan. Tangisan kami bukanlah kepada kehilangan tetapi kepada kenangan, begitu kuat hubungan kami ini," katanya kepada pemberita di sini.Jenazah pembantu juruterbang Heikal, 45 tahun  yang merupakan salah seorang mangsa nahas sebuah pesawat ringan di Elmina, Shah Alam selamat dikebumikan kira kira pukul 2.30 petang tadi di Tanah Perkuburan Islam Presint 20, Putrajaya.Sebelum itu jenazah disembahyangkan di Masjid Jamek Ar Rahimiah, Klang dan sekali lagi disembahyangkan di kediaman Allahyarham di Taman Desa Pinggiran Putra, Sepang.

(Jenazah pembantu juruterbang Heikal, 45 tahun yang merupakan salah seorang mangsa nahas sebuah pesawat ringan di Elmina, Shah Alam selamat di kebumikan kira kira pukul 2.30 petang tadi di Tanah Perkuburan Islam Presint 20, Putrajaya)

Berita Berkaitan:Nahas Elmina: Tiada lagi mangsa terlibat- KP Selangor Pesawat terhempas di Elmina: Ayob Khan beri amaran jangan sebar video


Perhimpunan prorampasan kuasa di Niger tolak campur tangan asing

NIAMEY, 20 Ogos- Beberapa ribu orang awam berdemonstrasi di ibu kota Niger bagi menyokong rampasan kuasa tentera bulan lalu, yang ketuanya telah memberi amaran terhadap campur tangan luar dan mencadangkan peralihan kuasa selama tiga tahun.Penunjuk perasaan melaungkan slogan mengecam bekas kuasa kolonial Perancis dan blok serantau Afrika Barat ECOWAS, yang sedang mempertimbangkan kemungkinan operasi ketenteraan untuk mengembalikan semula presiden terpilih, Mohamed Bazoum jika rundingan berterusan dengan pemimpin rampasan kuasa gagal.Pemimpin tentera negara di wilayah Sahel itu telah secara rasmi mengharamkan demonstrasi tetapi mereka yang menyokong rampasan kuasa, dibenarkan untuk menganjurkannya.Penunjuk perasaan melambai sepanduk bertulis "Hentikan campur tangan tentera" dan "Tidak kepada sekatan", merujuk kepada sekatan kewangan dan perdagangan yang dikenakan oleh Komuniti Ekonomi Negara Afrika Barat (ECOWAS) empat hari selepas rampasan kuasa pada 26 Julai.Perhimpunan prorampasan kuasa itu disertai pemuzik memuji rejim tentera baharu, lapor wartawan AFP.Perhimpunan terbaharu itu berlaku sehari selepas pemerintah tentera baharu di sini memberi amaran bahawa serangan terhadap Niger tidak "bukan sesuatu yang mudah".Jeneral Abdorahahamane Tiani dalam ucapan di televisyen juga berkata beliau tidak mahu "merampas" kuasa, dan peralihan kuasa kembali kepada pemerintahan awam tidak akan melebihi tiga tahun.Pemimpin baharu Niger menuduh Perancis, sekutu rapat Bazoum, berada di belakang pendirian antirampasan kuasa ECOWAS, yang pada hari Sabtu membuat desakan baharu ke arah penyelesaian diplomatik. -AFP

(Penyokong CNSP Niger memegang bendera kebangsaan Niger semasa mereka berkumpul di Place de la Concertation di Niamey/AFP)


Taufik sempat pesan supaya jaga empat anak - Ibu

AMPANG JAYA, 20 Ogos- Allahyarham Mohammad Taufiq Mohd Zaki sempat berpesan untuk menjaga empat orang anaknya sebelum pergi.Demikian kata ibu kepada Allahyarham Mohammad Taufiq, pegawai khas kepada Ahli Dewan Undangan Negeri (ADUN) Pelangai, Allahyarham Datuk Seri Johari Harun.Menurut ibunya, Rohani Mohamed Ibrahim, Allahyarham merupakan seorang anak yang mengambil berat dan sentiasa bertanya khabar keluarga terutama apabila berjauhan."Dia cuma pesan, dia kata mama tolong jaga anak-anak nanti...dan mama, i love u so much, take care. Allahyarham tidak menyusahkan, Allah SWT bagi dia perjalanan yang baik, bersyukur sangat-sangat pada Allah SWT," katanya kepada pemberita di sini.Sementara itu, bapa Allahyarham, Mohd Zaki Abdul Kadir berkata dirinya dan ahli keluarga berasa lega kerana proses pengebumian Allahyarham telah selesai."Kami tak sangka tragedi meletup itu...tak boleh nak kata apa lagi. Allah SWT sudah menentukannya. Kita kena terima qada dan qadar itu.Jenazah Mohammad Taufiq selamat dikebumikan tengah hari tadi sebelum disembahyangkan di Masjid Jamek Ar-Rahimiah, Klang.Allahyarham meninggalkan isteri dan empat orang anak berusia antara tiga hingga 10 tahun. Dalam pada itu, di Kajang, jenazah Mohamad Naim Fawaz Mohamed Muaidi, 35 tahun yang juga merupakan salah seorang mangsa nahas itu selamat dikebumikan kira-kira pukul 2.05 petang tadi di Tanah Perkuburan Islam Sungai Kantan Kajang.Kenderaan yang membawa jenazah Allahyarham tiba di pekarangan tanah perkuburan itu kira-kira pukul 1:15 petang.Turut hadir pada pengebumian Allahyarham, ADUN Kajang, David Cheong.Allahyarham meninggalkan seorang balu dan tiga orang anak berusia 2 hingga 8 tahun.

(Sementara itu, bapa Allahyarham, Mohd Zaki Abdul Kadir berkata, dirinya dan ahli keluarga berasa lega kerana proses pengebumian Allahyarham telah selesai)

Artikel Berkaitan: Pesawat terhempas di Elmina: Ayob Khan beri amaran jangan sebar video Jenazah Johari dijangka dikebumi pada tengah hari ini


Hilang tempat bergantung, keluarga mangsa mohon bantuan

SEPANG, 20 Ogos- Isteri Allahyarham pemandu perkhidmatan e-hailing, Sharipuddin Shaari yang terlibat nahas pesawat di Elmina, berharap ada pihak membantu keluarganya setelah hilang tempat bergantung.Suriana Muda, 43, yang merupakan suri rumah berharap ada bantuan dari segi tempat berlindung serta pendidikan kepada anak-anak."Saya sebenarnya sekarang menyewa...lagi pun rumah itu memang nak jual. Saya memang dalam proses mencari rumah baharu bersama arwah suami tetapi tidak sempat."Saya harap pihak kerajaan dapat menyediakan tempat berteduh untuk kami tiga beranak...yang boleh mengambil tahu pelajaran mereka (anak-anak) sementara saya nak mulakan hidup baru," katanya kepada pemberita di Tanah Perkuburan Masjid Sultan Hisamuddin, Bandar Baru Salak Tinggi, di sini.Jenazah Allahyarham Sharipuddin Shaari, 51, selamat dikebumikan pukul 12.50 tengah hari tadi.Pengebumian dihadiri lebih 100 orang termasuk ahli keluarga dan rakan karib.


Jenazah juruterbang Shahrul Kamal Roslan selamat dikebumikan

HULU KELANG, 20 Ogos- Jenazah juruterbang Shahrul Kamal Roslan, salah seorang daripada 10 mangsa yang terkorban dalam nahas pesawat terhempas di Lebuhraya Guthrie berdekatan Bandar Elmina di Shah Alam, selamat dikebumikan di Tanah Perkuburan Klang Gate pada pukul 2.30 petang tadi .Terdahulu, jenazah disolatkan di Masjid Ar-Rahimiah, Klang dan kemudian dibawa ke kediaman keluarga sebelum dibawa ke Masjid Kampung Klang Gate Baru untuk solat jenazah kali kedua .Kira kira 200 ahli keluarga dan kenalan hadir memberi penghormatan terakhir kepada Allahyarham.Ibu saudaranya, Kamariah Ismail menyifatkan Allahyarham seorang anak saudara yang manja.

BERITA BERKAITANNahas Elmina: Sembilan jenazah diserah kepada waris esokNahas pesawat, kerajaan salur bantuan kepada keluarga mangsa - PM10 mangsa terlibat, nahas pesawat di Lebuhraya Guthrie"Kami tidak ramai anak saudara, memang sayang menyayangi," kata ibu saudara Allahyarham, Kamariah Ismail."Saya berterima kasih dengan pihak Masjid Kampung Klang Gate yang banyak membantu pengebumian anak saya dan ramai juga yang datang dan kita ucapkan terima kasih kerana menghadiri pengebumian," luah ibu Allahyarham, Mahanom Ismail.Turut hadir Datuk Syed Mohamed Syed Ibrahim, Ketua Eksekutif Kumpulan Johor Corporation (JCorp), yang juga ayah mentua Allahyarham.Arwah meninggalkan seorang balu dan empat anak lelaki berumur 3 hingga 12 tahun.

(Arwah meninggalkan seorang balu dan empat anak lelaki berumur 3 hingga 12 tahun)


KPDN tambah baik aplikasi Price Catcher

JOHOR BAHRU, 20 Ogos- Orang ramai diseru untuk terus memanfaatkan penggunaan aplikasi mudah alih, Price Catcher bagi mendapatkan perbandingan harga barangan secara lebih tepat.Pemangku Menteri Perdagangan Dalam Negeri dan Kos Sara Hidup (KPDN), Datuk Armizan Mohd Ali berkata aplikasi itu memaparkan maklumat harga bagi 480 barangan yang dikumpul oleh 941 Pegawai Pemantau Harga (PPH) di 1,500 premis seluruh negara.Ia dilakukan secara harian, mingguan dan bulanan.Pihaknya juga sedang dalam proses menambah baik aplikasi mudah alih berkenaan."Kami mendapatkan input daripada 'stakeholders' KPDN ini bagaimana...apa lagi bentuk supaya aplikasi ini digunakan secara meluas."Kerana ia sebenarnya cukup penting untuk pengguna dan ia juga sebenarnya akan mempengaruhi, mewujudkan persaingan yang sihat dalam kalangan komuniti peniaga," katanya.

(Pemangku Menteri KPDN, Datuk Armizan Mohd Ali)

Beliau ditemui pemberita selepas Program Outreach Sara Hidup di bawah Inisiatif Rintis Bantuan Tanpa Tunai Pelajar Tingkatan Enam dan Diploma Kolej Vokasional Negeri Johor 2023, di sini hari ini.Setakat ini aplikasi Price Catcher telah dimuat turun seramai 293,499 pengguna dan jumlah itu amat sedikit berbanding populasi negara.


Nahas pesawat: Anak 14 tahun jadi imam solat jenazah bapa

(Jenazah mangsa nahas pesawat terhempas di Elmina, Khairil Azwan Jamaluddin, 43, selamat dikebumikan di Tanah Perkuburan Felda Mempaga 1/Foto Bernama)

BENTONG, 20 Ogos- Solat jenazah Allahyarham Khairil Azwan Jamaluddin, 43, yang maut dalam nahas pesawat terhempas di Bandar Elmina, Shah Alam, Khamis lalu, diimami anak sulungnya, Khairul Harisin, 14 tahun.Allahyarham selamat dikebumikan di tanah perkuburan Islam Felda Mempaga 1, Bentong, Pahang kira-kira pukul 1.50 petang tadi.Lebih 300 jemaah menyertai solat jenazah di rumah ibu dan bapa arwah di Felda Mempaga 1, sebelum dibawa ke tanah perkuburan untuk pengebumian.Khairul Harisin merupakan pelajar Tahfiz Darul Furqan di Sentul, Kuala Lumpur turut mengucapkan terima kasih kepada semua pihak yang terlibat menguruskan jenazah bapanya."Memang hasrat dia daripada awal nak uruskan arwah papa dia...saya tengok dia memang kuat dan saya tak sangka dia boleh kuat sampai tahap itu...boleh imamkan arwah papa dia, boleh bacakan talkin arwah papa dia."Sebab berita kematian ini mengejut...dia dah 'all out' semua, menangis...saya pun memang tak dapat nak pujuk dia waktu itu, dia sedih sangat," kata ibu Khairul Harisin, Sabrina Subanrio.

(Khairul Harisin, 14 (tengah) mengetuai bacaan talkin di pusara bapanya yang menjadi mangsa nahas pesawat terhempas di Elmina, Khairil Azwan Jamaluddin, 43, selepas selesai upacara pengkebumian di Tanah Perkuburan Felda Mempaga 1/Foto Bernama)

Turut hadir untuk penghormatan terakhir, Exco Pelaburan, Perindustrian, Sains, Teknologi dan Inovasi Pahang, Datuk Mohamad Nizar Mohd Najib."Saya difahamkan arwah seorang yang peramah, disenangi dan disayangi penduduk...mahupun rakan setugas. Kita boleh lihat ramai hadir ke majlis pengebumian arwah...ini kehilangan besar buat negeri Pahang," katanya.Khairil Azwan merupakan anak kedua daripada lapan beradik dan menetap di Seremban serta berkhidmat sebagai juruterbang kepada Allahyarham Datuk Seri Johari Harun sejak beberapa tahun lalu.


MTHQA ke-63, pertandingan hafazan bermula

KUALA LUMPUR, 20 Ogos- Majlis Tilawah dan Menghafaz Al-Quran Peringkat Antarabangsa (MTHQA) ke-63 yang sedang berlangsung di Pusat Dagangan Dunia (WTC) Kuala Lumpur bagi hari kedua dimulakan dengan pertandingan hafazan al-Quran.Penolong Pegawai Kanan Hal Ehwal Islam Jabatan Kemajuan Islam Malaysia (JAKIM), Muna Munirah Abu Bakar berkata pertandingan berlangsung selama tiga hari, melibatkan 40 orang peserta dari 29 buah negara."Hari ini adalah hari pertama bagi sesi hafazan, sesi ini akan berlangsung selama tiga hari, pada hari ini seramai 13 orang peserta yang akan memperdengarkan bacaan mereka."Selain itu sepanjang MTHQA, kita adakan pameran dan juga 'food truck' untuk orang ramai datang dan melihat apa yang kita sediakan sebagai tarikan kepada pengunjung," katanya kepada pemberita, di sini hari ini.

Pertandingan hafazan mendapat sambutan dalam kalangan penghafaz al-Quran kerana tahun sebelumnya, ia tidak dapat diadakan berikutan kekangan pandemik COVID-19.Selain itu, pertandingan tilawah turut berlangsung hari ini, bermula pukul 8 hingga 11 malam.Menurut Muna, kedua-dua pertandingan diadili juri profesional yang diterbangkan dari beberapa negara Islam antaranya Indonesia dan Mesir.Dalam pada itu, orang ramai juga dijemput mengunjungi gerai pameran agensi agama di tingkat dua WTC yang akan dibuka sehingga majlis penutup pada 24 Ogos.


Nahas Elmina: Jenazah Idris selamat dikebumikan

BENTONG, 20 Ogos- Jenazah salah seorang mangsa nahas pesawat terhempas di Elmina, Selangor, Allahyarham Idris Abdol Talib @ Ramali, 41 tahun, selamat dikebumikan di Tanah Perkuburan Islam Barak, Kampung Benus, Pahang.Jenazah tiba di tanah perkuburan itu pada pukul 2.30 petang dan selesai dikebumikan pada pukul 3.30 petang tadi.Hampir 1,000 penduduk termasuk saudara mara dan masyarakat setempat hadir ke masjid berkenaan bagi memberi penghormatan terakhir kepada Allahyarham.Sebelum itu, jenazah telah dituntut oleh ahli keluarga di Jabatan Forensik Hospital Tuanku Ampuan Rahimah, Klang.Allahyarham adalah penguat kuasa di Pejabat Agama Islam Raub dan bercuti tanpa gaji selama setahun kerana mengikut Exco Kerajaan Tempatan, Perumahan, Alam Sekitar dan Teknologi Hijau Negeri Pahang, Allahyarham Datuk Seri Johari Harun, sebagai pegawai tugas-tugas khas.Allahyarham meninggalkan seorang balu, Adlina Aisyah Ahmad Rusli, 41 tahun serta tiga anak berusia 14 tahun, 10 tahun dan seorang bayi berusia 56 hari.

(Sebelum itu, jenazah telah dituntut oleh ahli keluarga di Jabatan Forensik Hospital Tuanku Ampuan Rahimah, Klang)

Berita Berkaitan:Nahas Elmina: Tiada lagi mangsa terlibat- KP SelangorTragedi Elmina: Jenazah Shaharul Amir selamat dikebumikan Pesawat terhempas di Elmina: Ayob Khan beri amaran jangan sebar videoNahas Elmina: Allahyarham Datuk Seri Johari selamat dikebumikan


Tragedi Elmina: Jenazah Shaharul Amir selamat dikebumikan

MANJUNG, 20 Ogos- Jenazah Allahyarham Komander (B) Shaharul Amir Omar, salah seorang mangsa nahas pesawat di Elmina, Selangor selamat dikebumikan di Tanah Perkuburan Islam Fasa 3C, Manjung, Perak.Jenazah Allahyarham tiba di Masjid Jamek Al-Ikhwan, Desa Manjung Raya, Lumut pada pukul 2.37 petang tadi untuk disembahyangkan kali kedua.Van milik Tentera Laut Diraja Malaysia (TLDM) yang membawa jenazah disambut ahli keluarga, rakan dan penduduk sekitar di pekarangan masjid.Terdahulu, jenazah Allahyarham telah dikafan dan disembahyangkan di Masjid Jamek Ar-Rahimiah, Klang.Allahyarham berusia 49 tahun merupakan pesara TLDM.

Anak sulung daripada enam adik-beradik itu meninggalkan seorang isteri, 47 tahun dan empat anak masing-masing berusia 12, 15, 17 dan 19 tahun.

(Terdahulu, jenazah Allahyarham telah dikafan dan disembahyangkan di Masjid Jamek Ar-Rahimiah, Klang)

Berita Berkaitan: Pesawat terhempas di Elmina: Ayob Khan beri amaran jangan sebar videoNahas Elmina: Jenazah pembantu juruterbang selamat dikebumikan  Polis rakam keterangan tiga pemilik 'dashcam' nahas pesawat terhempasNahas Elmina: Tiada lagi mangsa terlibat- KP Selangor


Jalinan Integrasi Nasional Penjawat Awam, medium terbaik fahami pelbagai budaya

ALOR GAJAH, 20 Oktober- Program Jalinan Integrasi Nasional Penjawat Awam dilihat sebagai medium terbaik penjawat awam memahami setiap budaya di negara ini.

Ketua Pengarah Jabatan Perpaduan Negara dan Integrasi Nasional Datuk Che Roslan Che Daud berkata, usaha ini bagi mengurangkan jurang perbezaan di antara golongan ini dengan masyarakat, seterusnya melahirkan perpaduan yang erat pada masa akan datang. Oleh itu, katanya, mereka yang menyertai program ini perlu menyebarluas pengalaman ditimba dengan rakan setugas.

(Ketua Pengarah Jabatan Perpaduan Negara dan Integrasi Nasional Datuk Che Roslan Che Daud)

"Konsep asasnya, supaya mereka ini penjawat awam ini memahami budaya setempat. Kita banyak etnik kelompok budaya, seni budaya, adat resam. Di Melaka ini memang banyak adat resam. Kita harap bila kita mengadakan program ini penjawat awam yang menyertai dengan keluarga angkat ini akan memahami budaya dia, percakapan dia, masakan masyarakat berbeza antara negeri. Yang itu kita hendak supaya dapat asimilasi supaya ada jurang perbezaan lebih dekat", katanya.Beliau berkata demikian ketika ditemui selepas Majlis Perasmian Penutup Program Jalinan Integrasi Nasional Penjawat Awam 2023 yang disempurnakan Exco kesihatan, Sumber Manusia dan Perpaduan negeri Ngwe Hee Sem di Balai Raya Kampung Gadek, Alor Gajah.Datuk Che Roslan berkata pada tahun ini, sebanyak 79 peserta menyertai dua program berkenaan, masing-masing di Kampung Gadek, Melaka dan Kampung Balung Cocs, Tawau di Sabah.Dalam pada itu, katanya, program ini akan diteruskan di Sarawak pada Oktober depan.


Penjawat awam Kedah semarakkan sambutan Hari Kebangsaan

ALOR SETAR, 20 Ogos- Penglibatan semua agensi kerajaan di Kedah bersempena sambutan Hari Kebangsaan dan Hari Malaysia terus disemarakkan.Pengarah Pejabat Pembangunan Negeri Kedah, Zaiton Yahya berkata mereka menunjukan komitmen dan semangat patriotik dengan terus mengibarkan Jalur Gemilang.Orang ramai juga diseru turut sama mengibarkan Jalur Gemilang sebagai tanda cinta dan sayang terhadap negara.Katanya, kibaran Jalur Gemilang juga sebagai simbol kebersamaan, perpaduan dan keharmonian masyarakat berbilang bangsa dengan aman dan saling menghormati satu sama lain."Konvoi kita adakan untuk mengalakkan semua masyarakat di seluruh negeri Kedah untuk sama-sama menyemarakkan dan mengibarkan Jalur Gemilang sama ada di rumah, kenderaan dan bangunan sebagai tanda cintakan negara," katanya kepada media selepas melepaskan Konvoi Kibaran Jalur Gemilang di Alor Setar di sini.Konvoi tersebut melibatkan pelbagai agensi kerajaan termasuklah Polis DiRaja Malaysia (PDRM), Suruhanjaya Pencegahan Rasuah Malaysia (SPRM), Jabatan Imigresen Malaysia (JIM) dan Jabatan Kastam Diraja Malaysia (JKDM).Beliau turut menyerahkan Jalur Gemilang kepada pelbagai agensi yang terlibat dalam majlis itu.Nyanyian lagu-lagu patriotik, sajak kemerdekaan dan kisah sejarah negeri Kedah memeriahkan lagi atur cara sambutan.

(Nyanyian lagu-lagu patriotik, sajak kemerdekaan dan kisah sejarah negeri Kedah memeriahkan lagi atur cara sambutan)


Pesawat terhempas di Elmina: Ayob Khan beri amaran jangan sebar video

GOMBAK, 20 Ogos - 'Jangan sebarkan video', itu amaran Timbalan Ketua Polis Negara, Datuk Seri Ayob Khan Mydin Pitchay kepada orang awam agar tidak menyebarkan video mangsa-mangsa yang terlibat dalam tragedi pesawat ringan terhempas di Elmina, Shah Alam pada Khamis lalu.Tegas Ayob Khan, pihak berkuasa tidak akan teragak-agak untuk mengambil tindakan terhadap mereka yang tidak bertanggungjawab jika masih berdegil dan berbuat demikian."Hormati privasi keluarga yang terlibat dalam nahas itu."Jangan sebarkan video-video, kalau ada salurkan kepada pihak polis. Banyak teori yang ada dan sebab itu saya katakan jangan buat spekulasi,” katanya kepada pemberita ketika ditemui di Tanah Perkuburan Islam Raudhatul Sakinah Fasa 2, di sini hari ini.Menurutnya, tindakan akan diambil di bawah Seksyen 233 Akta Komunikasi dan Multimedia sekiranya masih ada individu yang berdegil untuk berbuat demikian.Katanya, Suruhanjaya Komunikasi dan Multimedia (SKMM) juga telah mengeluarkan kenyataan berhubung kejadian yang meragut 10 nyawa pada Khamis lalu."Dan ini pula, kenyataan daripada polis, sekiranya ada lagi (yang sebarkan video) kita akan ambil tindakan bawah 233," katanya.

(Pihak berkuasa tidak teragak-agak untuk mengambil tindakan terhadap mereka yang tidak bertanggungjawab, jika masih berbuat demikian/FOTO BERNAMA)

Terdahulu, pihak polis telah merakam keterangan tiga pemilik kamera papan pemuka (dashcam) yang berada di lokasi nahas pesawat terhempas.Beliau tidak menolak kemungkinan akan ada lagi individu yang dipanggil bagi membantu siasatan.Khamis lalu, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengorbankan 10 individu yang melibatkan dua kru pesawat dan enam penumpang serta dua orang awam.Pesawat itu sedang dalam perjalanan dari Langkawi ke Subang dan mendapat pelepasan untuk mendarat pada 2.50 petang.

ARTIKEL BERKAITAN: Polis rakam keterangan tiga pemilik 'dashcam' nahas pesawat terhempasAgong beri sumbangan peribadi kepada waris mangsa nahas pesawatSatu jenazah mangsa nahas pesawat akan diserah kepada keluarga esok pagi - KP SelangorNahas pesawat: Suami tidak tunjuk petanda pelik- Isteri allahyarham Shaharul AmirProses pengurusan mayat mangsa nahas pesawat terhempas dijangka selesai IsninNahas pesawat, kerajaan salur bantuan kepada keluarga mangsa - PMSiasatan akan dilakukan terhadap pesawat Beechcraft - AnthonyNahas pesawat Beechcraft, insiden ke-5 dalam tempoh 46 tahunNahas pesawat: Operasi pencarian di lokasi 95 peratus selesai


KPM sedang perinci sukan bersesuaian di SSPK

JOHOR BAHRU, 20 Ogos- Kementerian Pendidikan (KPM) sedang memperincikan jenis sukan yang sesuai dengan silibus di Sekolah Sukan Pendidikan Khas (SSPK) yang dijangka beroperasi pada tahun 2025.Menteri Pendidikan, Fahdlina Sidek berkata sekolah yang bakal dibina di Bandar Enstek, Nilai, Negeri Sembilan itu memerlukan perancangan rapi sesuai dengan Murid Berkeperluan Pendidikan Khas (MBPK), seterusnya membantu membangunkan potensi sukan pelajar terbabit."Insya-Allah pada tahun 2025 kita akan mengoperasikan sebuah sekolah sukan untuk mereka yang akan membangunkan potensi sukan, supaya mereka juga mendapat tumpuan dalam soal pembangunan sukan."Pembinaan sekolah sukan pendidikan khas yang pertama itu merupakan salah satu usaha meningkatan potensi kanak-kanak istimewa dalam bidang sukan."Ketika ini, KPM telah mempunyai 34 sekolah pendidikan khas di seluruh negara," katanya kepada pemberita selepas merasmikan Karnival Outreach Inklusif dan Kebolehpasaran MADANI Murid Berkeperluan Khas negeri Johor di sini.Karnival yang pertama kali dianjurkan itu bertujuan memperkenalkan ibu bapa dan komuniti dengan bidang kemahiran dalam kalangan murid berkeperluan khas.


Nahas Elmina: Jenazah pembantu juruterbang selamat dikebumikan

PUTRAJAYA , 20 Ogos- Jenazah pembantu juruterbang Heikal Aras, 45 tahun yang merupakan salah seorang mangsa nahas sebuah pesawat ringan di Persiaran Elmina, Shah Alam selamat di kebumikan kira kira jam 2.30 petang di Tanah Perkuburan Islam Presint 20, Putrajaya.Kenderaan yang membawa Jenazah Allahyarham tiba di pekarangan perkuburan kira-kira pada 2.06 petang.Sebelum itu jenazah disembahyangkan di Masjid Jamek Ar Rahimiah, Klang dan sekali lagi disembahyangkan di kediaman allahyarham di Taman Desa Pinggiran Putra, Sepang.

(Jenazah pembantu juruterbang Heikal Aras selamat dikebumikan di Tanah Perkuburan Islam Presint 20, Putrajaya)

Turut hadir pada majlis pengebumian arwah termasuk ibu dan bapa arwah, Abdul Azim Aras, 76, dan Noorhizan Mohd Salleh, 68, serta tiga anak arwah, Daniel Zulqarnain, 13, Suri Balqish Heikal, 10, Rafael Dzulqairy, 9.Kira-kira 100 ahli keluarga dan kenalan yang hadir kelihatan sebak bagi memberikan penghormatan terakhir kepada allahyarham. Jenazah allahyarham merupakan jenazah terakhir yang dibawa keluar meninggalkan perkarangan Jabatan Forensik Hospital Tengku Ampuan Rahimah.


Polis rakam keterangan tiga pemilik 'dashcam' nahas pesawat terhempas

KLANG, 20 Ogos - Polis Diraja Malaysia (PDRM) telah merakam keterangan tiga pemilik kamera papan pemuka (dashcam) yang berada di lokasi nahas pesawat terhempas di Elmina, Shah Alam pada Khamis lalu.Ketua Polis Selangor Datuk Hussein Omar Khan berkata, pihaknya menyiasat insiden itu sebagai kes mati mengejut.Bagaimanapun beliau berkata, Biro Siasatan Kemalangan Udara (BSKU) akan menyiasat dari aspek nahas pesawat tersebut."Oleh itu saya meminta supaya saksi kejadian tampil memberi keterangan bagi melengkapkan siasatan," katanya kepada media di Jabatan Forensik Hospital Tengku Ampuan Rahimah, di sini pada Ahad.

(Lokasi kejadian pesawat terhempas di Lebuhraya Guthrie berdekatan Bandar Elmina pada Khamis lalu/FOTO BERNAMA)

Pada Khamis, seramai 10 mangsa disahkan terkorban dalam nahas pesawat jenis jet peribadi itu.Mangsa terdiri daripada lapan penumpang dan kru pesawat, selain dua orang awam iaitu penunggang motosikal dan pemandu kereta yang kebetulan melalui lokasi nahas.Pesawat itu sedang dalam perjalanan dari Langkawi ke Subang dan mendapat pelepasan untuk mendarat pada pukul 2.50 petang.


Nahas Elmina: Allahyarham Datuk Seri Johari selamat dikebumikan

(Datin Seri Maziah Samsudin (tengah), balu allahyarham Datuk Seri Johari Harun majlis semasa pengebumian di Batu Caves/BERNAMA)

BATU CAVES, 20 Ogos- Jenazah Allahyarham Datuk Seri Johari Harun selamat dikebumikan di Tanah Perkuburan Raudhatul Sakinah Fasa 2, Batu Caves tengah hari tadi.Jenazah allahyarham dibawa menaiki van jenazah Jabatan Agama Islam Selangor (JAIS) dari Hospital Tengku Ampuan Rahimah (HTAR) dan disembahyangkan di Masjid Jamek Ar-Rahimiah, Klang dan Masjid Saidina Hamzah pagi tadi.Allahyarham, antara sepuluh mangsa nahas pesawat di Lebuhraya Guthrie berdekatan Bandar Elmina.

Allahyarham 53 tahun, merupakan Ahli Dewan Undangan Negeri (ADUN) Pelangai dan juga merupakan Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang.

Dianggarkan lebih 500 orang hadir termasuk waris keluarga, kenalan hadir ke tanah perkuburan bagi memberikan penghormatan terakhir kepada arwah.Turut hadir memberi penghormatan terakhir adalah Timbalan Perdana Menteri, Datuk Seri Dr Zahid Hamidi, bekas Perdana Menteri, Datuk Seri Ismail Sabri Yaakob, Speaker Dewan Undangan Negeri (DUN) Pahang, Datuk Seri Mohd Sharkar Shamsudin, Menteri Besar Pahang, Datuk Seri Wan Rosdy Wan Ismail dan Timbalan Ketua Polis Negara, Datuk Seri Ayob Khan Mydin Pitchay.Khamis lalu, pesawat Beechcraft Model 390 (Premier 1) terhempas di Lebuhraya Guthrie berdekatan Bandar Elmina mengorbankan 10 individu yang melibatkan dua kru pesawat dan enam penumpang serta dua orang awam.